4 Mose 22 | Biblia Le Internet Dzi | Xexe Yeye Gɔmeɖeɖe\nGBE BUBU Afrikaans Albania Tokunɔgbe Albanian Amerika Tokunɔgbe Amharic Arabic Argentina Tokunɔgbe Armenian Armenian (West) Ashaninka Australia Tokunɔgbe Aymara Azerbaijani Azerbaijani (Cyrillic) Baoule Batak (Karo) Batak (Toba) Belgium Franse Tokunɔgbe Bicol Bislama Bolivia Tokunɔgbe Brazil Tokunɔgbe Britain Tokunɔgbe Bulgarian Cambodian Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Cibemba Colombia Tokunɔgbe Costa Rica Tokunɔgbe Croatia Tokunɔgbe Croatian Cuba Tokunɔgbe Czech Czech Republic Tokunɔgbe Danish Dutch Ecuador Tokunɔgbe Efik El Salvador Tokunɔgbe Estonian Eŋlisi Eʋegbe Fijian Finland Tokunɔgbe Finnish Flanders Tokunɔgbe France Tokunɔgbe Franse Ga Galician Georgian German Germany Tokunɔgbe Ghana Tokunɔgbe Greece Tokunɔgbe Greek Guarani Guatemala Tokunɔgbe Gujarati Gun Haitian Creole Hebrew Hiligaynon Hindi Hindi (Roman) Hiri Motu Honduras Tokunɔgbe Hungarian Hungary Tokunɔgbe Icelandic Igbo Iloko India Tokunɔgbe Indonesia Tokunɔgbe Indonesian Ireland Tokunɔgbe Isoko Israel Tokunɔgbe Italian Italy Tokunɔgbe Jamaica Tokunɔgbe Japan Tokunɔgbe Japanese Javanese Kannada Karen (S'gaw) Kazakh Kenya Tokunɔgbe Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korea Tokunɔgbe Korean Kosraean Laotian Latvian Lingala Lithuanian Luganda Lunda Luo Luvale Macedonian Madagascar Tokunɔgbe Malagasy Malawi Tokunɔgbe Malay Malayalam Malaysia Tokunɔgbe Maltese Marathi Maya Melanesia Tokunɔgbe Mexico Tokunɔgbe Motu Mozambique Tokunɔgbe Myanmar Myanmar Tokunɔgbe Navajo Ndebele Ndebele (Zimbabwe) Nepali Netherlands Tokunɔgbe New Zealand Tokunɔgbe Nias Nicaragua Tokunɔgbe Nigeria Tokunɔgbe Norwegian Nzema Oromo Ossetian Otetela Panama Tokunɔgbe Pangasinan Paraguay Tokunɔgbe Pennsylvania German Persian Peru Tokunɔgbe Philippines Tokunɔgbe Poland Tokunɔgbe Polish Portugal Tokunɔgbe Portuguese Portuguese (Portugal) Punjabi Punjabi (Roman) Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Romania Tokunɔgbe Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Silozi Sinhala Slovak Slovakia Tokunɔgbe Slovenia Tokunɔgbe Slovenian South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Sweden Tokunɔgbe Swedish Tagalog Tahitian Taiwan Tokunɔgbe Tajiki Tamil Tatar Telugu Tetun Dili Thai Thailand Tokunɔgbe Ticuna Tigrinya Tok Pisin Tongan Tshiluba Tsonga Turkey Tokunɔgbe Turkish Turkmen Tuvaluan Twi Tzotzil Uighur (Cyrillic) Ukrainian Umbundu Uruguay Tokunɔgbe Uzbek Uzbek (Roman) Venda Venezuela Tokunɔgbe Vietnam Tokunɔgbe Vietnamese Wallisian Waray-Waray Xhosa Yoruba Zambia Tokunɔgbe Zimbabwe Tokunɔgbe Zulu\nBalak haya Bileam (1-21)\nBileam ƒe tedzi ƒo nu (22-41)\n22 Azɔ Israel-viwo ho heva ƒu asaɖa anyi ɖe Moab tagba, le Yordan godo le Yeriko gbɔ.+ 2 Ke Zipor vi Balak+ kpɔ nu siwo katã Israel wɔ Amoritɔwo, 3 eye vɔvɔ̃ ɖo Moab ŋutɔ le dukɔ la ŋu, elabena wosɔ gbɔ; eye dzidzi ƒo Moab le Israel-viwo ta.+ 4 Eya ta Moab gblɔ na Midiantɔwo+ ƒe ametsitsiwo be: “Azɔ ameha sia le míaƒe nutoawo ɖu ge abe ale si nyitsu ɖua gbe ene.” Ɣemaɣi la, Zipor vi Balak ye nye Moab-fia. 5 Eye wòdɔ amewo ɖo ɖe Bileam, Beor vi gbɔ le Petor,+ wo dedu me le Tɔsisi* la nu, be woayɔe vɛ. Eɖo gbe ɖee be: “Kpɔ ɖa! Dukɔ aɖee nye esi ʋu tso Egipte. Wotsyɔ anyigba la ŋkume,+ eye wote tum! 6 Eya ta meɖe kuku, va ƒo fi de dukɔ sia nam,+ elabena wosesẽ wum. Ðewohĩ mate ŋu asi wo ahanya wo ɖa le anyigba la dzi; elabena menyae nyuie be, ame si nèyra la nyea yayratɔ, eye ame si nèƒo fi de la nyea fiƒodeme.” 7 Ale Moabtɔwo kple Midiantɔwo ƒe ametsitsiwo tsɔ afakaho ɖe asi dze mɔ yi Bileam+ gbɔ hegblɔ Balak ƒe nyawo nɛ. 8 Eye wògblɔ na wo be: “Mitsi afi sia dɔ, eye magblɔ nya si tututu Yehowa agblɔ nam la na mi.” Eya ta Moab-megãwo tsi Bileam gbɔ. 9 Eye Mawu va Bileam gbɔ gblɔ be:+ “Ame kawoe nye esiawo le gbɔwò?” 10 Bileam gblɔ na Mawu vavã la be: “Zipor vi Balak, si nye Moab-fia, ye ɖo gbe ɖem be: 11 ‘Kpɔ ɖa! Dukɔ si ʋu tso Egipte gbɔna la tsyɔ anyigba la ŋkume. Eya ta va ƒo fi de wo nam.+ Ðewohĩ mate ŋu awɔ aʋa kpli wo anya wo ɖa.’” 12 Ke Mawu gblɔ na Bileam be: “Mègayi kpli wo o. Mègaƒo fi de dukɔ la o, elabena ame yayrawoe wonye.”+ 13 Bileam fɔ ŋdi, eye wògblɔ na Balak ƒe amegãwo be: “Migbugbɔ yi mia de, elabena Yehowa gbe be magayi kpli mi o.” 14 Eye Moab-megãwo trɔ va Balak gbɔ va gblɔ be: “Bileam gbe be yemava kpli mí o.” 15 Ke Balak gadɔ amegãwo ɖa ake, wosɔ gbɔ wu tsã, eye bubu le wo ŋu wu gbãtɔawo. 16 Eye wova Bileam gbɔ hegblɔ nɛ be: “Ale Balak, Zipor vi gblɔe nye esi, ‘Meɖe kuku, mègana naneke naxe mɔ na wò be nàdo kpo gbɔnye vava o, 17 elabena made bubu gã aɖe ŋuwò, eye nu sia nu si nàgblɔ nam la, mawɔe. Eya ta va ƒo fi de dukɔ sia nam dzro.’” 18 Ke Bileam ɖo eŋu na Balak ƒe dɔlawo be: “Ne Balak tsɔ eƒe xɔ si klosalo kple sika yɔ taŋ nam hã la, nyemate ŋu ada Yehowa nye Mawu ƒe se dzi ahayi nu sue alo nu gã aɖeke wɔ ge o.+ 19 Ke meɖe kuku, miawo hã mitsi afi sia dɔ, ne manya nya si Yehowa agagblɔ nam.”+ 20 Eye Mawu va Bileam gbɔ le zã me gblɔ nɛ be: “Ne ŋutsu siawo va be yewoayɔ wò kokoko la, ekema tso nàyi kpli wo. Gake nya si magblɔ na wò la koe nàgblɔ.”+ 21 Eya ta Bileam fɔ ŋdi, bla akpa na eƒe tedzi,* eye wòyi kple Moab-megãwo.+ 22 Ke Mawu ƒe dziku fla, le esi wòdze mɔ yina ta, eye Yehowa ƒe dɔla va tɔ ɖe mɔa dzi be yeaxe mɔ nɛ. Bileam bɔbɔ nɔ eƒe tedzi la dzi, eye eƒe subɔvi eve le eŋu. 23 Esi tedzia kpɔ Yehowa ƒe dɔla wòtɔ ɖe mɔa dzi heɖe eƒe yi ɖe asi la, tedzia di be yeadze le mɔa dzi ayi gbe me. Ke Bileam de asi tedzi la ƒoƒo me be yeagatrɔe ava mɔa dzi. 24 Eye Yehowa ƒe dɔla la va tɔ ɖe mɔ xaxɛ si le waingble eve dome, si ƒe akpa si kple akpa kemɛ glikpɔ le la dzi. 25 Esi tedzia kpɔ Yehowa ƒe dɔlaa la, emimi ɖe glia ŋu eye wòmimi Bileam ƒe afɔ ɖe glia ŋu; eye Bileam gaƒoe ake. 26 Eye Yehowa ƒe dɔla la gayi ŋgɔ va tɔ ɖe teƒe xaxɛ aɖe, afi si mɔ aɖeke mele ne woadze ɖe ɖusi alo mia me o. 27 Esi tedzia kpɔ Yehowa ƒe dɔlaa la, etsyɔ akɔ anyi esi Bileam kpɔtɔ bɔbɔ nɔ edzi, ale be Bileam do dɔmedzoe, eye wòtsɔ eƒe atia nɔ tedzia ƒom vevie. 28 Mlɔeba Yehowa na tedzia ƒo nu,*+ eye wògblɔ na Bileam be: “Nu kae mewɔ wò hafi nèƒom zi etɔ̃ sɔŋ?”+ 29 Bileam gblɔ na tedzia be: “Esi nèdo lãm tae. Ne ɖe yi le asinye la, ne mewu wò xoxo!” 30 Tedzi la gblɔ na Bileam be: “Menye nyee nye wò tedzi si nèdona le wò agbe me katã va se ɖe egbe sia oa? Ðe mewɔ nu ɖe ŋuwò alea kpɔa?” Eɖo eŋu be: “Ao!” 31 Eye Yehowa ʋu Bileam ƒe ŋku+ wòkpɔ Yehowa ƒe dɔla wòtɔ ɖe mɔa dzi heɖe eƒe yi ɖe asi. Enumake ebɔbɔ hetsyɔ mo anyi. 32 Eye Yehowa ƒe dɔla la gblɔ nɛ be: “Nu ka tae nèƒo wò tedzi la zi etɔ̃ sɔŋ? Kpɔ ɖa! Nyee va be matsi tsitre ɖe ŋuwò, elabena afɔ si dzi nèle la mewɔ ɖeka kple nye lɔlɔ̃nu o.+ 33 Tedzia kpɔm eye wòdze agbagba be yeadze ɖe aga zi etɔ̃ sɔŋ.+ Ðe menye eyae dze ɖe aga o la, ne mewu wò xoxoxo, eye mena tedzia tsi agbe.” 34 Ale Bileam gblɔ na Yehowa ƒe dɔla la be: “Mewɔ nu vɔ̃, elabena nyemenya be wòe tɔ ɖe mɔa dzi be yeado gom o. Ke azɔ ne menyo ŋuwò o la, ekema magbugbɔ.” 35 Ke Yehowa ƒe dɔla la gblɔ na Bileam be: “Yi kple ŋutsuawo, ke nya si magblɔ na wò la koe nàgblɔ.” Eye Bileam yi mɔzɔzɔa dzi kple Balak ƒe amegãwo. 36 Esi Balak se be Bileam gbɔna la, enumake eyi ɖado goe le Moab du si le Arnon-tɔsisia nu le nutoa ƒe liƒo dzi la me. 37 Eye Balak gblɔ na Bileam be: “Menye ɖe medɔ be woayɔ wò vɛ oa? Nu ka ta mèva gbɔnye xoxoxo o? Alo ɖe nèsusu be nyemate ŋu ade bubu gã ye ŋu oa?”+ 38 Bileam gblɔ na Balak be: “Kpɔ ɖa, meva ɖo gbɔwò azɔ. Gake ɖe woaɖe mɔ nam magblɔ nya aɖea? Nya si Mawu ade nu nam la koe magblɔ.”+ 39 Eya ta Bileam yi kple Balak, eye wova Kiriat-Huzot. 40 Eye Balak tsɔ nyiwo kple alẽwo sa vɔ heɖo ɖe ɖe Bileam kple amegã siwo le eŋu la. 41 Esi ŋu ke la, Balak kplɔ Bileam yi Bamot-Baal, be wòate ŋu akpɔ dukɔ blibo la tso afi ma.+\n^ Egɔmeɖeɖe tẽe, “ʋu nu na tedzinɔ la.”


GBE BUBU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Batak (Toba) Bengali Bicol Bislama Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Danish Drehu Dutch Efik Estonian Eŋlisi Eʋegbe Fijian Finnish Fon Franse Ga Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hungarian Icelandic Igbo Iloko Indonesian Isoko Italian Japanese Javanese Kabiye Kannada Karen (S'gaw) Kazakh Kikamba Kikaonde Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malayalam Maltese Mam Mambwe-Lungu Marathi Mauritian Creole Maya Mizo Myanmar Nahuatl (Northern Puebla) Ndebele Ndebele (Zimbabwe) Ndonga Nias Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Persian Pidzin (Kamerun) Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tshiluba Tsonga Turkish Tuvaluan Twi Tzotzil Ukrainian Urdu Uruund Venda Vietnamese Wallisian Wolaita Xhosa Yoruba Zulu\nAbe ale si Josef Mutke gblɔe ene\nƑE SI ME WODZII: 1953\nDUKƆ SI ME WÒTSO: AUSTRALIA\nAME SI WÒNYE TSÃ: AMAMAÐEÐENUWƆNAWO KPƆKPƆ ZU NUMAME NƐ\nFofonye ʋu tso Germany yi Australia le ƒe 1949 me. Eyi be yeadi dɔ le tomenukuƒewo kple elektrikŋusẽdɔwɔƒewo, eye wòɖanɔ kɔƒenuto si nye Victoria me. Afi mae wòle hafi ɖe danye eye wodzim le ƒe 1953 me.\nƑe ʋɛ aɖewo ko megbe la, Yehowa Ðasefowo va nɔ Biblia srɔ̃m kple danye, eya ta meɖoa ŋku Biblia me nufiafia siwo mese le nye ɖevime ke la dzi. Ke hã fofonye ya tsri mawusubɔsubɔnyawo keŋkeŋ. Eva zu adãwɔla si ŋu ŋɔdzi nɔ, eye danye vɔ̃nɛ ŋutɔ. Danye yi edzi nɔ Biblia srɔ̃m le adzame eye Biblia me nufiafiawo lé dzi nɛ. Ne Papa do go la, Dada ƒoa nu tso nu siwo wòsrɔ̃ ŋu la na nye kple nɔvinyenyɔnua. Eƒo nu tso ale si anyigba ava zu paradiso le etsɔme kple ale si míakpɔ dzidzɔ ne míenɔ agbe wòsɔ ɖe Biblia ƒe mɔfiamewo nu ŋu na mí.—Psalmo 37:10, 29; Yesaya 48:17.\nEsi mexɔ ƒe 18 la, Papa ƒe ŋutasẽnuwɔwɔwo na meʋu le aƒea me. Togbɔ be mexɔ nu siwo Dada fiam tso Biblia me dzi se hã la, nyemekpɔ woƒe vevienyenye dze sii o. Eya ta nyemenɔ agbe ɖe wo nu o. Meva zu elektrikdɔwɔla le afi si wokua tomeka le. Esi mexɔ ƒe 20 la, meɖe srɔ̃. Le ƒe etɔ̃ megbe la, míedzi mía vinyɔnu gbãtɔ, eye megagbugbɔ de ŋugble le nu si wòle be wòanɔ vevie nam le agbe me ŋu. Menyae be Biblia ate ŋu akpe ɖe nye ƒomea ŋu, eya ta mena Yehowa Ðasefowo va nɔ Biblia srɔ̃m kplim. Gake srɔ̃nye melɔ̃ Ðasefowo ƒe nya kura o. Esi mede Ðasefowo ƒe kpekpe aɖe la, srɔ̃nye gblɔ nam be ne nyemedzudzɔ Biblia-sɔsrɔ̃ o la, ke ɖeko míaklã. Esi wòva glom la, mewɔ eƒe didia dzi nɛ hetso kadodo me kple Ðasefoawo. Eva vem emegbe be nyemete ŋu wɔ nu si menya be eyae nye nyuitɔ la o.\nGbe ɖeka, nye dɔwɔhatiwo tsɔ amamaɖeɖenuwɔna aɖewo fiam. Ekpɔkpɔ do dzidzɔ nam gake egana nye lãme ble fu hã, eye nye dzitsinya bu fɔm vevie ŋutɔ. Nu siwo mesrɔ̃ le Biblia me va yi la na mexɔe se be Mawu ahe to nam. Gake esi meyi edzi le nu mawo kpɔm geɖe wu la, wo kpɔkpɔ megaɖea fu na nye dzitsinya o. Amamaɖeɖenuwɔnawo kpɔkpɔ va zu numame nam mlɔeba.\nLe ƒe 20 siwo kplɔe ɖo me la, ɖeko meva nɔ tetem ɖa xaa tso nu nyui siwo danye fiam va yi la gbɔ. Nu siwo ƒãm menɔ ɖe susu me la va nɔ ŋusẽ kpɔm ɖe nye nuwɔnawo dzi. Megblɔa nya ƒaƒãwo hetsɔa gbegblẽnyawo ka ahatsee. Susu nyuitɔ meganɔ asinye ku ɖe gbɔdɔdɔ ŋu o. Togbɔ be nye kple srɔ̃nye míegali hã la, meganɔ nyɔnu bubuwo gbɔ dem. Gbe ɖeka, mekpɔ ahuhɔ̃e me hegblɔ na ɖokuinye be, ‘Melé fu wò.’ Meva nyɔ ŋu ɖokuinye le esi teƒe be made bubu ɖokuinye ŋu.\nNye srɔ̃ɖeɖea me va gblẽ eye metɔtɔ le agbe me ŋutɔ. Medo gbe ɖa na Yehowa tso dzi blibo me. Megadze Biblia-sɔsrɔ̃ gɔme ake togbɔ be ƒe blaeve sɔŋ va yi tso esime medzudzɔ hã. Kaka ɣemaɣi naɖo la, fofonye ku xoxo eye danye xɔ nyɔnyrɔ zu Yehowa Ðasefo.\nVovototo gã aɖe va nɔ nye agbenɔnɔ kple mɔ nyuitɔ si nu Biblia fia mí be míanɔ agbe le la dome. Gake fifia ya meɖoe kplikpaa be makpɔ susu me ƒe akɔdzeanyi si ƒe ŋugbe Biblia do la. Medze agbagba vevie be madzudzɔ nya ƒaƒãwo gbɔgblɔ eye madzudzɔ dzikudodo kabakaba. Tsɔ kpe ɖe eŋu la, medzudzɔ agbe gbegblẽ nɔnɔ, tsatsadada, aha tsu nono kple nye dɔtɔ fifi.\nNye dɔwɔhatiwo mese nu si tae medi be matrɔ nye agbenɔnɔ keŋkeŋ azɔ la gɔme o. Wodze agbagba ƒe etɔ̃ sɔŋ be yewoana magatrɔ ɖe agbe si menɔ tsã la ŋu ake. Ne meda ƒu vie, le kpɔɖeŋu me, ne medo dɔmedzoe alo gblɔ nya madzeto aɖe la, wodoa dzidzɔɣli gblɔna be: “Aha! Joe si míenya la trɔ gbɔ.” Nya mawo veam ŋutɔ! Ewɔna nam enuenu be medo kpo nu.\nKɔmpiuta dzi amamaɖeɖenuwɔnawo kple agbalẽ me tɔwo siaa bɔ ɖe nye dɔwɔƒea ŋutɔ. Nye dɔwɔhatiwo ɖoa nu ƒaƒã mawo ɖe wo nɔewo to kɔmpiuta dzi edziedzi, abe ale si nye hã menɔ ewɔm tsã ene. Menɔ agbagba dzem be maɖe asi le nye numamea ŋu, gake woawo hã woɖoe kplikpaa be yewoade afɔ atame nam. Meɖe nyaa dzi na ame si nɔ Biblia srɔ̃m kplim la be wòakpe ɖe ŋunye ahade dzi ƒo nam. Exɔ dzigbɔɖi ɖo tom esime menɔ nye dzimenyawo gblɔm nɛ. Ezã mawunyakpukpui siwo ku ɖe nye kuxia ŋu tsɔ fia ale si mawɔ aɖu ɖokuinye dzi lam, eye wòde dzi ƒo nam be manɔ gbe dom ɖa na Yehowa madzudzɔmadzudzɔe be wòakpe ɖe ŋunye.—Psalmo 119:37.\nGbe ɖeka, meyɔ nye dɔwɔhatiwo míekpe ta. Esi wova ƒo ƒu la, megblɔ na wo be woana biya ŋutsuawo dometɔ eve siwo ʋu eme be aha tsu nono zu numame na yewo tsã la. Wo katã woxɔ edzi be: “Aleke wɔ nàgblɔ nya ma? Ŋutsu siawo le agbagba dzem be yewoaɖu nu si zu numame na wo la dzi!” Eya ta megblɔ na wo be: “Avu ma ke wɔm nye hã mele.” Tso gbe ma gbe dzi koa, wose egɔme nam be avu blibo wɔm mele be maɖu amamaɖeɖenuwɔnawo kpɔkpɔ ƒe numamea dzi, eye womegaƒonɛ ɖe nunye be magatrɔ ɖe nye agbenɔnɔ tsãtɔa ŋu o.\nMlɔeba le Yehowa ƒe kpekpeɖeŋu me la, medzudzɔ amamaɖeɖenuwɔnawo kpɔkpɔ. Le ƒe 1999 me la, mexɔ nyɔnyrɔ zu Yehowa Ðasefo, eye meda akpe na Mawu be wògana mɔnukpɔkpɔm be manɔ agbe dzadzɛ ahakpɔ dzidzɔ le agbe me.\nFifia meva se nu si tae Yehowa lé fu nu siwo me meƒo ɖokuinye ɖo vĩi ɣeyiɣi didi ma gbegbe ɖo la gɔme. Esi wònye Fofo lɔ̃ame ta la, edi be yeakpɔ tanye tso nu siwo amamaɖeɖenuwɔnawo kpɔkpɔ gblẽna le ame ŋu la si me. Lododowo 3:5, 6 me nyawo le eteƒe vavã! Afi ma gblɔ be: “Ðo ŋu ɖe Yehowa ŋu tso dzi blibo me, eye mègaɖo ŋu ɖe wò ŋutɔ wò gɔmesese ŋu o. Lé ŋku ɖe eŋu le wò mɔwo katã dzi, ekema ana wò mɔwo nadzɔ.” Menye ɖeko Biblia me mɔfiamewo kpɔ tanye ko evɔ o, ke wona mekpɔ dzidzedze ŋutɔŋutɔ hã.—Psalmo 1:1-3.\nTsã la, menyɔa ŋu ɖokuinye, gake fifia ya mesena le ɖokuinye me be bubu le ŋunye eye nye dzi dze eme. Mele agbe dzadzɛ nɔm, eye mekpɔe be Yehowa tsɔ nye nu vɔ̃wo kem eye wòle kpekpem ɖe ŋunye. Le ƒe 2000 me la, meɖe Karolin, si nye Kristotɔ dzetugbe aɖe si lɔ̃ Yehowa abe ale si nye hã melɔ̃ Yehowa ene. Míeli ɖekae le ŋutifafa me. Mɔnukpɔkpɔ gã aɖee wònye na mí be míele xexea me godoo ƒe Kristotɔwo ƒe habɔbɔ dzadzɛ si me tɔwo lɔ̃ wo nɔewo la me.\nAfɔɖeɖe etɔ̃ siwo ate ŋu ado ŋusẽ wò nàɖu ɖokuiwò dzi.


Psalmowo 34 - Holy Bible [Ewe Bible 1913] - (Psa 34)\nDawid tɔ, esime wòdo aɖaoatɔ eɖokui le Abimelex ŋku me, eye wònyãe wòdzo.\nMakafu Yehowa ɣeawokatãɣi, eye eƒe kafukafu ano nunya me ɖaa.\nNye luʋɔ atsɔ Yehowa aƒo aɖegbee, hiãtɔwo asee, eye woakpɔ dzidzɔ.\nMido kɔkɔ Yehowa ɖem ti, eye mina miaƒo kpli ado eƒe ŋkɔ ɖe dzi!\nMedi Yehowa, etɔ nam, eye wòdem tso nye ŋɔdziwo katã me.\nAmesiwo tsɔ ŋku ɖo eŋu la, dzidzɔ ɖo mo na wo, eye woƒe mo metsi ɖã o.\nEsi hiãtɔ sia yɔe la, Yehowa ɖo toe, eye wòɖee tso eƒe hiãwo katã me.\nYehowa ƒe ɖɔla ƒua asaɖa anyi ɖe amesiwo vɔ̃nɛ la ŋu, eye wòhea wo doa goe.\nMiɖɔe kpɔ, eye miakpɔ be, Yehowa ƒe dɔme nyo; woayra ŋutsu, si sii tso.\nMivɔ̃ Yehowa, mi eƒe ame kɔkɔewo, elabena amesiwo vɔ̃nɛ la, hiã metua wo o.\nHiã tua dzataviwo, eye dɔ wua wo, ke amesiwo dia Yehowa la, kesinɔnua ɖeke mehiãa wo o.\nViwo, miva, milé to ɖe ŋunye, ne mafia Yehowa-vɔvɔ̃ mi!\nKpɔ wò aɖe dzi ɖe vɔ̃ ŋu kple wò nuyiwo dzi, ne womagagblɔ alakpanya o!\nTe ɖa le vɔ̃ ŋu, eye nawɔ nu nyui: di ŋutifafa, eye nati eyome.\nYehowa ƒe ŋkuwo le ame dzɔdzɔewo ŋu, eye eƒe towo le woƒe ɣlidodo ŋu.\nYehowa klẽ ŋku ɖe amesiwo le vɔ̃ wɔm la, ne yeatsrɔ̃ woƒe ŋkɔ ɖa le anyigba dzi.\nYehowa tsɔ ɖe amesiwo ƒe dzi gbã gudugudu le gbɔ, eye wòxɔna na amesiwo ƒe gbɔgbɔ woƒo ƒu anyi.\nAme dzɔdzɔe ƒe fukpekpewo sɔ gbɔ, ke Yehowa ɖenɛ tsoa wo katã me.\nEkpɔa eƒe ƒuwo katã ta, womaŋe wo dometɔa ɖeke o.\nDzɔgbevɔ̃e wua eme vɔ̃ɖi le eye amesiwo lé fu ame dzɔdzɔe la la, woakpɔ woƒe dzidada tɔ nua.\nYehowa neɖe eƒe dɔlawo ƒe luʋɔ, eye amesiwo katã sii tso la, womakpɔ woƒe dzidada tɔ nua o.


Mateo 2 | Biblia Le Internet Dzi | Xexe Yeye Gɔmeɖeɖe (1984)\n2 Esi wodzi Yesu le Betlexem le Yudea, le fia Herodes ƒe ŋkekeawo me vɔ megbe la, kpɔ ɖa! Ɣletivimefakala aɖewo tso ɣedzeƒenutowo me va Yerusalem, 2 eye wobia be: “Afi kae Yudatɔwo ƒe fia si wodzi la le? Elabena míekpɔ eƒe ɣletivi esime míenɔ ɣedzeƒe, eye míeva be míade bubu eŋu.” 3 Esi Fia Herodes se nya sia la, dzika tso eya kple Yerusalem bliboa katã ƒo; 4 eye esi wòƒo dukɔ la ƒe nunɔlawo ƒe tatɔwo katã kple agbalẽfialawo nu ƒu la, ede asi wo biabia me be, afi kae woadzi Kristo la le hã. 5 Woɖo eŋu nɛ be: “Le Betlexem si le Yudea; elabena nenemae woŋlɔ ɖi to nyagblɔɖila la dzi be: 6 ‘Eye wò, Oo Betlexem si le Yuda nyigba dzi, menye wòe nye du maɖinu kekeake le Yuda dziɖulawo dome kura o; elabena mèwoe dziɖula, si akplɔ nye dukɔ Israel, la ado tso.’” 7 Tete Herodes yɔ ɣletivimefakalaawo vae le adza me heku nu me tsitotsito tso ɣeyiɣi si me ɣletivia dze ŋu; 8 eye esi wònɔ wo dɔm ɖe Betlexem la, egblɔ be: “Miyi ɖadi ɖevi sue la nyuie, eye ne mieke ɖe eŋu la, miva ka eta nam, bene nye hã mayi aɖade bubu eŋu.” 9 Esi wose fiaa ƒe nyawo la, wodze mɔ; eye kpɔ ɖa! Ɣletivi si wokpɔ esime wonɔ ɣedzeƒe la dze wo ŋgɔ, va se ɖe esime wòva tɔ ɖe teƒe si ɖevi sue la le tame. 10 Esi wokpɔ ɣletivia la, dzi dzɔ wo ale gbegbe. 11 Eye esi woyi aƒea me la, wokpɔ ɖevi sue la kple dadaa Maria, eye wobɔbɔ hede bubu eŋu. Woʋu nu le woƒe nu xɔasiwo hã nu, eye wotsɔ nunanawo nɛ: sika, lifi, kple kotoklobo. 12 Gake esi Mawu xlɔ̃ nu wo le drɔ̃e me be woagatrɔ ayi Herodes gbɔ o ta la, woto mɔ bubu trɔ dzo yi wo de. 13 Esi wodzo vɔ la, kpɔ ɖa! Yehowa ƒe dɔla ɖe eɖokui fia Yosef le drɔ̃e me gblɔ be: “Tso, kplɔ ɖevi sue la kple dadaa, eye nàsi ayi Egipte, eye nànɔ afi ma va se ɖe esime mana gbe wò; elabena eteƒe madidi o, Herodes le ɖevi sue la di ge be yeawu.” 14 Eya ta etso, eye wòkplɔ ɖevi sue la kple dadaa le zã me hedzo yi Egipte, 15 eye wònɔ afi ma va se ɖe esime Herodes ku, bene nya si Yehowa gblɔ to eƒe nyagblɔɖila dzi la nava eme be: “Egipte ye meyɔ vinye la tsoe.” 16 Emegbe esi Herodes kpɔ be ɣletivimefakalaawo flu ye la, edo dziku vevie, eye wòdɔ amewo woyi ɖawu ŋutsuvi siwo katã le Betlexem kple eƒe nutowo katã me, siwo xɔ ƒe eve kple esiwo mexɔ nenema haɖe o, ɖe ale si wòbia ɣeyiɣi la tsitotsito tso ɣletivimefakalaawo gbɔe la nu. 17 Ale nya si wogblɔ to nyagblɔɖila Yeremiya dzi la va eme be: 18 “Wose gbe aɖe le Rama, avifafa kple konyifafa geɖe; Raxel ye nɔ avi fam ɖe viawo ta, eye mele lɔlɔ̃m be woafa akɔ na ye o, elabena womegali o.” 19 Esi Herodes ku la, kpɔ ɖa! Yehowa ƒe dɔla ɖe eɖokui fia Yosef le drɔ̃e me le Egipte, 20 eye wògblɔ be: “Tso, kplɔ ɖevi sue la kple dadaa, eye dze mɔ nàyi Israel nyigba dzi, elabena ame siwo nɔ ɖevi sue la ƒe luʋɔ dim la ku.” 21 Eya ta etso, eye wòkplɔ ɖevi sue la kple dadaa heyi Israel nyigba dzi. 22 Gake esi wòse be Arxelao xɔ ɖe fofoa Herodes teƒe nɔ fia ɖum le Yudea la, evɔ̃ na afi ma yiyi. Gawu la, esi wònye be Mawu xlɔ̃ nui le drɔ̃e me ta la, edzo yi Galilea nutoa me, 23 eye wòva nɔ du aɖe si woyɔna be Nazaret la me, bene nya si wogblɔ to nyagblɔɖilawo dzi la nava eme be: “Woayɔe be Nazaretetɔ.”


Enok—Ŋutsu Kalẽtɔ Aɖe | Biblia Me Ŋutinya\nŊutsu Kalẽtɔ Aɖe\nESI amewo de asi agbɔsɔsɔ me le anyigba dzi la, wo dometɔ geɖe wɔ nu vlowo abe Kain ene. Gake ame ɖeka aɖe ya to vovo. Eyae nye ŋutsu sia, si ŋkɔe nye Henox. Enye ŋutsu kalẽtɔ aɖe. Amesiwo katã dome wònɔ la nɔ nu vlowo wɔm, gake Henox ya yi edzi subɔ Mawu.\nÈnya nusitae amesiwo nɔ anyi ɣemaɣi la wɔ nu vlo geɖe nenema? Wò ya bu eŋu kpɔ, Amekae na Adam kple Xawa gbe toɖoɖo Mawu heɖu kutsetse, si Mawu gblɔ be womegaɖu o la? Ehẽ, mawudɔla vɔ̃ɖi aɖee. Biblia yɔe be Satana. Eye ele agbagba dzem be amesiame nawɔ nu vlo.\nGbeɖeka Yehowa Mawu na Henox gblɔ nya aɖe, si ameawo medi be yewoase o la na wo. Nya lae nye be: ‘Mawu ava tsrɔ̃ ame vlowo katã gbaɖegbe.’ Ðewohĩ nya sia sese do dziku na ameawo ŋutɔ. Woadze agbagba gɔ̃ hã be yewoawu Henox. Eyata ahiã be Henox nawɔ kalẽ ŋutɔ hafi ate ŋu agblɔ nusi Mawu wɔwɔ ge la na ameawo.\nMawu mena Henox nɔ agbe didi le ame gblẽku mawo dome o. Henox nɔ agbe ƒe 365 pɛ ko. Nukatae míegblɔ be “ƒe 365 pɛ ko”? Elabena amesiwo nɔ anyi ɣemaɣi la, ŋusẽ geɖe le wo ŋu, eye wonɔ agbe didi wu fifia. Vavãe, Henox ƒe viŋutsu Metusala nɔ agbe ƒe 969 sɔŋ!\nAzɔ le Henox ƒe ku megbe la, ameawo vɔ̃ɖi ɖe edzi wu tsã. Biblia la gblɔ be ‘woƒe tamesusu ɖesiaɖe nye vɔ̃ ko ɖaa,’ eye ‘anyigba la dzi yɔ fũ kple vɔ̃ɖivɔ̃ɖi.’\nÈnya nusiwo tae fukpekpe geɖewo nɔ anyigba dzi le ŋkeke mawo me la dometɔ ɖekaa? Eyae nye mɔ yeye aɖe, si dzi Satana to hena amewo wɔ nuvɔ̃. Míasrɔ̃ nu tso esia ŋu emegbe.\nMose I, 5:21-24, 27; 6:5; Hebritɔwo 11:5; Yuda 14, 15.


Nya Kae Biblia Gblɔ Tso Aʋawɔwɔ Ŋu?\nGBE BUBU Acholi Afrikaans Albanian Amharic Arabic Armenian Aymara Baoule Batak (Toba) Bulgarian Cakchiquel Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Chiyao Chokwe Chol Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Ga Georgian German Greek Greenlandic Guarani Haitian Creole Hebrew Hiligaynon Hungarian Iban Icelandic Igbo Iloko Indonesian Italian Japanese Javanese Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Kwangali Kwanyama Lamba Lhukonzo Lingala Lithuanian Luganda Luo Luvale Macedonian Malagasy Maltese Mam Maya Mazatec (Huautla) Moore Myanmar Nahuatl (Guerrero) Nahuatl (Huasteca) Ndebele Ndebele (Zimbabwe) Ndonga Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Pidzin (Kamerun) Polish Portuguese Quechua (Bolivia) Quichua (Imbabura) Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Tetun Dili Thai Tigrinya Tlapanec Tojolabal Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Urdu Venda Vietnamese Wayuunaiki Xhosa Yoruba Zande Zapotec (Isthmus) Zulu\nAleke Mawu Bua Aʋawɔwɔe?\nAleke nàɖo biabia ma ŋui? Ame geɖe susui be Mawu daa asi ɖe aʋawɔwɔ dzi. Wogblɔna be ebia tso esubɔla aɖewo si le blema be woawɔ aʋa; Biblia me nuŋlɔɖiwo hã ɖo kpe edzi nenema. Gake ame aɖewo gblɔna be Yesu, Mawu ƒe Vi la, fia eyomedzelawo be woalɔ̃ woƒe futɔwo. (Mateo 5:43, 44) Esia ta wosusuna be Mawu va trɔ eƒe susu le ale si wòbua aʋawɔwɔe ŋu, si wɔe be megadaa asi ɖe aʋawɔwɔ dzi egbea o.\nNu kae nye wò susu? Ðe Mawu daa asi ɖe aʋawɔwɔ dzia? Ne edaa asi ɖe edzi la, ke ame ka ƒe akpa dzie wònɔna le aʋawɔwɔwo me egbea? Ne èkpɔ ŋuɖoɖo na nyabiase siawo la, ate ŋu ana nàgbugbɔ alé ŋku ɖe ale si nèbua aʋawɔwɔe ŋu. Le kpɔɖeŋu me, ne èxɔe se be menye ɖeko Mawu daa asi ɖe aʋawɔwɔ dzi ko evɔ o, ke ele megbe na akpa si dzi dem nèle le aʋawɔwɔ aɖe me la, esia ado dzidzɔ na wò godoo, elabena àka ɖe edzi be ame siwo dzi dem yele la aɖu dzi godoo. Gake ne èkpɔe be Mawu le megbe na ame kemɛawo le aʋawɔwɔa me la, aleke nàse le ɖokuiwò me? Ðikeke mele eme o be àgbugbɔ abu akpa si dzi nànɔ la ŋu.\nNu bubu aɖe gale vevie wu le nya sia me. Eyae nye be, ne ènya ale si Mawu bua aʋawɔwɔe la, esia akpɔ ŋusẽ ɖe ale si nèbua Mawui dzi. Ne wò hã èle ame miliɔn geɖe siwo ŋu amegbetɔwo ƒe aʋawɔwɔwo gblẽ nu le vevie dome la, ekema ɖikeke mele eme o be àdi be yeanya ŋuɖoɖo na nyabiase siawo: Abe ale si ame aɖewo susunɛ ene la, ɖe Mawu nye ame si dɔa aʋa, alo ɖe wòle megbe na aʋawɔwɔ siwo le nu gblẽm le amewo ŋu gɔ̃ hã? Ðe wònye ame si metsɔ ɖeke le fu siwo gbegbe amewo kpena le aʋawɔwɔ ta la me o eye metsɔ ɖeke le woƒe dedienɔnɔ me oa?\nÐewohĩ awɔ nuku na wò ne ènyae be ale si Biblia ɖo nya siawo ŋui la to vovo sãsãsã na susu mawo siwo le amewo si. Tsɔ kpe ɖe eŋu la, tso blema ke va de asi na egbea la, ale si Mawu bua aʋawɔwɔe la metrɔ o. Azɔ míadzro nya si Biblia gblɔ tso ale si Mawu bu aʋawɔwɔe le blema kple esime Yesu nɔ anyigba dzi le ƒe alafa gbãtɔ me la me. Esia akpe ɖe mía ŋu míanya ale si Mawu bua aʋawɔwɔe egbea, eye míanya hã nenye be aʋawɔwɔ aganɔ anyi le etsɔme.


6 Eye Hiob ɖo eŋu be: 2 “Ne ɖe woada nye vevesese+ le nudanu me bliboeEye woatsɔe akpe ɖe nye fukpekpe ŋu ada le nudanu me ɖe! 3 Elabena ele kpekpem fifia wu ƒutake. Esia tae mele nu ƒom kple adã ɖo.*+ 4 Elabena Ŋusẽkatãtɔ la ƒe aŋutrɔwo ƒo ɖem,Eye nye gbɔgbɔ le woƒe aɖi nom;+Mawu ƒe ŋɔdzidodowo tre ɖe nu ɖe ŋunye. 5 Ðe gbetedzi+ xlɔ̃na ne ekpɔ gbe dama le ɖuɖuma,Alo ɖe nyitsu xlɔ̃na ne ekpɔ nu le ɖuɖuma? 6 Ðe woaɖu nu vɔvɔ dzemadeea,Alo ɖe vivi aɖe le atimitsi mea? 7 Megbe* asikaka nu siawo ŋu. Wole abe ɖi ene le nye nuɖuɖu me. 8 Oo, ne ɖe nye biabia la ava eme,Eye Mawu awɔ nye didi dzi nam ɖe! 9 Ne Mawu ɖe wòalɔ̃ agbãm gudugudu,Eye wòado eƒe asi ɖa ahaɖem+ ɖa ɖe! 10 Anye ne ema anye akɔfafa nam;Anye ne magli kple dzidzɔ le nye vevesese helĩhelĩ la me,Elabena nyemegbe nu le Kɔkɔetɔ la ƒe nyawo gbɔ o.+ 11 Ŋusẽ kae gale ŋunye, be mayi edzi anɔ lalam?+ Eye nu kae gale ŋgɔ nam, be makpɔtɔ anɔ agbe?* 12 Ðe nye ŋusẽ le abe agakpe ƒe ŋusẽ enea? Alo akɔblie nye ŋutilã nyea? 13 Ðe nane li mawɔ atsɔ akpe ɖe ɖokuinye ŋua,Esi woɖe nye ziɔɖeŋuwo katã ɖa le ŋunyea? 14 Ame sia ame si gbe lɔlɔ̃ vavã ɖeɖe fia nɔvia la,+Ŋusẽkatãtɔ la hã vɔvɔ̃ mele mo nɛ o.+ 15 Womate ŋu aɖo dzi ɖe nɔvinyewo ŋu o,+ elabena wole abe vuvɔŋɔli me tɔʋuwo ene,Abe vuvɔŋɔli me tɔʋu siwo va miena la ene. 16 Tsikpe na wo me blu,Eye sno si nyina bè ɖe wo me. 17 Ne kuɖiɣi ɖo la, tsi meganɔa wo me o, womiena ƒiaƒiaƒia;Ne dzomeŋɔli ɖo la, wo me ƒuna kplakplakpla. 18 Wotrɔ mɔ na woƒe toƒewo;Wosina yia gbegbe, eye wo nu yina. 19 Tema-sihawo+ le ŋu tsam na wo;Saba mɔzɔhawo+ le mɔ kpɔm na wo. 20 Woɖu ŋukpe elabena woƒe mɔkpɔkpɔ zu dzodzro;Wova ɖo afi ma, ke ɖeko woƒe mo wɔ yaa. 21 Aleae miawo hã miele nam;+Miekpɔ ale si gbegbe nye fukpekpea dzi ŋɔe, eye vɔvɔ̃ ɖo mi.+ 22 Ðe megblɔ be miana nanem,Alo miatsɔ miaƒe kesinɔnuwo ƒe ɖe anama? 23 Ðe mebia be miaɖem tso ketɔ la si me,Alo miaxɔ nam tso ŋutasẽlawo si mea? 24 Mifia num, ekema mazi ɖoɖoe;+Vo si meda la, miɖee fiam. 25 Nya dzɔdzɔewo mevea ame o ɖe!+ Ke viɖe kae le miaƒe mokanamewo ŋu?+ 26 Nye nyawo ŋue miebe yewoadi vodada lea,Ame si mɔkpɔkpɔ bu ɖo,+ si le nu ƒom ɖe yamea? 27 Ekema miadzidze nu ɖe tsyɔ̃evi ya dzi bɔbɔe ŋutɔ,+Eye miadzra mia xɔlɔ̃wo gɔ̃ hã bɔbɔe!*+ 28 Azɔ mitrɔ miakpɔm,Elabena nyemada alakpa le mia ŋkume o. 29 Meɖe kuku, migbugbɔ bu eŋu—migabu fɔm madzemadzee o— Ɛ̃, migbugbɔ bu eŋu, nye dzɔdzɔenyenye gakpɔtɔ li. 30 Ðe nya totro aɖe le nye aɖe dzia? Alo ne meɖɔ nu veve kpɔ la, ɖe nyemadze sii oa?


3 Mose 20 - Holy Bible [Ewe Bible 1913] - (3Mo 20)\nGblɔ na Israel-viwo be: Ne Israel-viwo dometɔa ɖe alo amedzro, si le Israel la, tsɔ via na Molex la, woawui, anyigbadzitɔwo naƒu kpee woaku.\nMaɖe ŋku atɔ ame la, eye matsrɔ̃e ɖa le eƒe dukɔ la dome, elabena etsɔ via na Molex, bena wòado ŋunyɔ nye kɔkɔeƒe la, eye wòaƒo ɖi nye ŋkɔ kɔkɔe la.\nKe ne anyigbadzitɔwo miã ŋku ɖe amesi tsɔ via na Molex la dzi, eye womewui o la,\nekema nye ŋku anɔ ame la kple eƒomeawo ŋu, eye matsrɔ̃ ame la kple amesiwo katã dze eyome hesubɔ Molex la, le woƒe dukɔ la dome.\nEyata miwɔ mia ɖokui kɔkɔe, eye mianɔ kɔkɔe, elabena nyee nye Yehowa, mia Mawu!\nMilé ŋku ɖe nye ɖoɖoawo ŋu, eye miawo wo dzi, elabena nyee nye Yehowa, si ko mia ŋu.\nNe amea ɖe ƒo fi de fofoa alo dada la, woawui, elabena fofoa alo dadae wòƒo fi de; eya ŋutɔe ɖe hlɔ̃fe.\nNe amea ɖe wo ahasi kple ŋutsua ɖe srɔ̃ la, ekema ewo ahasi kple ehavi srɔ̃, eye ele be, woawu ŋutsu la kple nyɔnu la siaa.\nNe amea ɖe do fofoa srɔ̃ gbɔ la, ekema eɖe fofoa ƒe ama ɖe go; ele be, woawu wo kple eve la, woa ŋutɔwoe ɖe hlɔ̃fe.\nNe amea ɖe dɔ viaŋutsu srɔ̃ gbɔ la, woawu wo kple eve la; elabena ŋukpenanu vɔ̃ɖi wowɔ, eye woa ŋutɔwoe ɖe hlɔ̃fe.\nNe ŋutsua ɖe ɖe nyɔnua ɖe kple dada siaa la, ŋukpenanu wònye, ele be, woatɔ dzo ŋutsu la kple nyɔnuawo, bena ŋukpenanuwɔwɔ maganɔ mia dome o.\nNe ŋutsua ɖe ɖe asi lã ŋu la, ekema woawui, eye miaƒo lã la woaku.\nEye ne nyɔnua ɖe na lãa ɖe yɔ asii la, ekema woaƒo nyɔnu la kple lã la woaku; ele be, woawu wo, elabena woa ŋutɔwoe ɖe hlɔ̃fe\nNe amea ɖe ɖe nɔvianyɔnu, si nye fofo via alo dada via, eye wòkpɔ eƒe ama, eye nyɔnu la hã kpɔ eƒe ama la, ekema ŋukpenanu wònye, eye woatsrɔ̃ wo le woƒe dukɔ me viwo dome, elabena eɖe nɔvianyɔnu ƒe ama ɖe go, eye fɔɖiɖi la le edzi.\nNe amea ɖe dɔ nyɔnua ɖe, si kpɔ dzinu gbɔ, eye wòɖe eƒe ama, si me ʋu le dodom le, ɖe go la, ekema woatsrɔ̃ woa kple eve la ɖa le woƒe dukɔ la dome.\nAmesi ɖe asi dada nɔvinyɔnu alo fofoa nɔvinyɔnu ŋu la, eɖe eƒe ƒometɔ kekeake ƒe ama ɖe go, eye fɔɖiɖi la le wo dzi.\nNe amea ɖe do fofoa nɔviŋutsu srɔ̃ gbɔ la, ekema ede fofoa nɔviŋutsu ƒe ama de go; woƒe nuvɔ̃ la le wo dzi, eye woatsi ko vaseɖe woƒe ku me.\nNe amea ɖe ɖe nɔviaŋutsu srɔ̃ la, ŋunyɔnu wònye; eya ŋuta nɔviaŋutsu ƒe ama wòɖe ɖe go, eye woatsi ko.\nEyata milé ŋku ɖe nye ɖoɖoawo katã kple nye seawo katã ŋu, bena anyigba, si dzi mekplɔ mi yinae, be miana edzi la, nagatu mi aƒu gbe o.\nMigawɔ dukɔ, si nyã ge mala le mia ŋgɔ la, ƒe kɔnuwo o; elabena nusiawo katã wowɔ, eyata wonyã ŋu nam.\nEye megblɔ na mi bena: Mixɔ woƒe anyigba la wòanye mia tɔ, eye matsɔ anyigba, si dzi notsi kple anyitsi bɔ ɖo la, ana mi wòazu mia tɔ. Nyee nye Yehowa, mia Mawu, si tia mi tso dukɔwo dome.\nEyata miɖe vovo lã, siwo ŋu kɔ, kple esiwo ŋu mekɔ o, xe, siwo ŋu mekɔ o, kple esiwo ŋu kɔ la dome, eye migawɔ lãwo kple xewo kpakple anyigba dzi nu gbagbewo, siwo megblɔ be, wo ŋu mekɔ o la, ŋu dɔ ahado ŋunyɔ mia ɖokui o.\nMínye ame kɔkɔewo nam, elabena nye Yehowa la kɔkɔetɔ menye, eye metia mi tso dukɔwo dome, bena mianye tɔnye.\n3 Mose 20:1\n3 Mose 20:3\n3 Mose 20:4\n3 Mose 20:5\n3 Mose 20:7\n3 Mose 20:8\n3 Mose 20:11\n3 Mose 20:12\n3 Mose 20:14\n3 Mose 20:15\n3 Mose 20:16\n3 Mose 20:17\n3 Mose 20:18\n3 Mose 20:19\n3 Mose 20:20\n3 Mose 20:21\n3 Mose 20:22\n3 Mose 20:23\n3 Mose 20:24


“Mianye Nye Ðasefowo”—Dɔwɔwɔwo 1:8 | Nusɔsrɔ̃\n“[Yesu gblɔ] na wo be: ‘. . . mianye nye ɖasefowo . . . va se ɖe anyigba ƒe seƒe ke.’”—DƆW. 1:7, 8.\nAleke Yesu nɔ agbe wòsɔ ɖe gɔmesese si le eƒe ŋkɔa ŋu nui?\nNu ka tae Yesu gblɔ be: “Mianye nye ɖasefowo”?\nNu kae akpe ɖe mía ŋu míakpɔ dzidzedze le ɖaseɖiɖidɔa me?\n1, 2. (a) Ame kae nye Yehowa ƒe ɖasefo vevitɔ? (b) Yesu ƒe ŋkɔa gɔme ɖe? Eye aleke Mawu ƒe Vi la nɔ agbe wòsɔ ɖe eƒe ŋkɔa nu?\nESI Roma nutomefia Pontio Pilato si nɔ Yudea dzi ɖum la nɔ ʋɔnu drɔ̃m Yesu Kristo la, Yesu gblɔ nɛ dzinɔameƒotɔe be: “Nu si tae wodzim ɖo, si tae meva xexea me ɖo ye nye esi: be maɖi ɖase na nyateƒe la.” (Mixlẽ Yohanes 18:33-37.) Yesu ʋu eme do ŋgɔ be fiae yenye. Le ƒe aɖewo megbe la, apostolo Paulo he susu yi dzinɔameƒo ƒe kpɔɖeŋu sia si Yesu, “ame si ɖi ɖase nyuie le dutoƒo le Pontio Pilato gbɔ,” ɖo la dzi. (1 Tim. 6:13) Míele Satana ƒe xexe si me fuléle xɔ aƒe ɖo me. Eya ta ehiãna be dzi nanɔ mía ƒo abe Yesu, ame si nye ‘ɖasefo nuteƒewɔla kple nyateƒetɔ’ la ene hafi míate ŋu awɔ ɖaseɖiɖidɔa.—Nyaɖ. 3:14.\n2 Esi wònye Yuda dukɔa mee wodzi Yesu ɖo ta la, enye Yehowa ƒe ɖasefo tso keke edziɣi ke. (Yes. 43:10) Vavãe, eyae nye ɖasefo vevitɔ kekeake si ɖi ɖase tso Mawu ƒe ŋkɔ ŋu. Yesu nɔ agbe wòsɔ ɖe gɔmesese si le ŋkɔ si Mawu ŋutɔ nɛ ŋu la nu. Mawudɔla aɖe gblɔ na Yosef, si nye Yesu fofo si xɔe nyi la be, fu si Maria fɔ la, gbɔgbɔ kɔkɔe la mee wòtso, eye wògblɔ kpee be, Maria “adzi ŋutsuvi, eye nàyɔ eŋkɔ be Yesu, elabena aɖe eƒe dukɔ tso eƒe nu vɔ̃wo me.” (Mat. 1:20, 21) Biblia ŋuti nunyala akpa gãtɔ lɔ̃ ɖe edzi be ŋkɔ Yesu sɔ kple Hebrigbe me ŋkɔ Yesua alo Yosua, si gɔmee nye “Yehowa Nye Xɔname,” eye Mawu ƒe ŋkɔ si wotso kpuie dze le eme. Yesu wɔ nu wòsɔ ɖe gɔmesese si le eƒe ŋkɔa ŋu nu esi wòkpe ɖe “Israel ƒe aƒe me alẽ siwo bu” la ŋu be woatrɔ dzi me tso woƒe nu vɔ̃wo me ale be woƒe nu nadze Yehowa ŋu. (Mat. 10:6; 15:24; Luka 19:10) Be Yesu naɖo taɖodzinu sia gbɔ la, eɖe gbeƒã Mawu Fiaɖuƒe la dzonɔamemetɔe. Nya Nyui ŋlɔla Marko gblɔ be: “Yesu yi Galilea henɔ gbeƒã ɖem Mawu ƒe nya nyui la, eye wònɔ gbɔgblɔm be: ‘Ɣeyiɣi ɖoɖi la de, eye Mawu fiaɖuƒe la gogo. Mitrɔ dzi me, eye mixɔ nya nyui la dzi se.’” (Marko 1:14, 15) Gakpe ɖe eŋu la, dzi nɔ Yesu ƒo wòbu fɔ Yuda subɔsubɔhakplɔlawo, eye esia hã nye susu siwo ta wowui ɖo la dometɔ ɖeka.—Marko 11:17, 18; 15:1-15.\n“MAWU ƑE NU DZƆTSUWO”\n3. Esi Yesu ku la, nu kae dzɔ le ŋkeke etɔ̃agbe?\n3 Gake nukutɔe la, Yehowa fɔ Yesu si wowu ŋutasesẽtɔe la ɖe tsitre le ŋkeke etɔ̃agbe. Megbɔ agbee le ŋutilã me o ke boŋ le gbɔgbɔ me, eye magaku akpɔ o. (1 Pet. 3:18) Aƒetɔ Yesu do amegbetɔŋutilã heɖe eɖokui fia be yeaɖo kpe edzi na amewo be wogbɔ agbe ye. Le ŋkeke gbãtɔ si dzi wofɔe ɖe tsitre la, eɖe eɖokui fia zi atɔ̃ ya teti eye nusrɔ̃la vovovowo kpɔe.—Mat. 28:8-10; Luka 24:13-16, 30-36; Yoh. 20:11-18.\n4. Kpekpe tɔxɛ kae Yesu wɔ le eƒe tsitretsitsi megbe, eye dɔ kae wògblɔ be yeƒe nusrɔ̃lawo awɔ?\n4 Le zi atɔ̃lia si Yesu ɖe eɖokui fia gome la, eƒe apostolowo kple nusrɔ̃la bubuwoe ƒo ƒu. Le ɣeyiɣi ɖedzesi ma dzi la, “eʋu woƒe susu nyuie, bene woase Ŋɔŋlɔawo gɔme.” Esia na wova se egɔme be Ŋɔŋlɔawo gblɔ ale si Mawu ƒe futɔwo wu Yesu kple ale si wofɔe ɖe tsitre nukutɔe la ŋu nya ɖi. Le kpekpe tɔxɛ ma si Yesu wɔ le eƒe tsitretsitsia megbe me la, egblɔ dɔ si wòle be eƒe nusrɔ̃lawo nawɔ la na wo eme kɔ nyuie. Egblɔ na wo be, ‘le yeƒe ŋkɔ dzi la, woaɖe gbeƒã dzimetɔtrɔ hena nu vɔ̃wo ƒe tsɔtsɔke le dukɔwo katã me, woadze egɔme tso Yerusalem.’ Eye wògblɔ kpee be: ‘Mianye ɖaseɖilawo le nu siawo ŋuti.’—Luka 24:44-48.\n5, 6. (a) Nu ka tae Yesu gblɔ be, “Mianye nye ɖasefowo”? (b) Nu yeye ka ŋue Yesu ƒe nusrɔ̃lawo aɖi ɖase tsoe?\n5 Eya ta le ŋkeke 40 megbe esi Yesu ɖe eɖokui fia zi mamlɛtɔ la, ɖikeke mele eme o be apostoloawo se eƒe sedede sia si me kɔ nyuie la gɔme, esi wògblɔ be: “Mianye nye ɖasefowo le Yerusalem kple Yudea blibo la katã kple Samaria, eye va se ɖe anyigba ƒe seƒe ke.” (Dɔw. 1:8) Nu ka tae Yesu gblɔ be, “Mianye nye ɖasefowo” ke menye Yehowa ƒe ɖasefowo o? Yesu ate ŋu agblɔe hafi, gake esi wònye be ame siwo wònɔ nu ƒom na la nye Israel viwo heganye Yehowa ƒe ɖasefowo xoxo ta la, nya ma megahiã o.\nMí Yesu ƒe nusrɔ̃lawo míenana amewo nyaa nu siwo ŋugbe Yehowa do (Kpɔ memama 5, 6)\n6 Azɔ la, ele be Yesu ƒe nusrɔ̃lawo nana amewo nanya be Yesu dzie Yehowa ato aɖe amegbetɔƒomea. Esia nye ɖeɖedɔ si de ŋgɔ kura wu Israel viwo ɖeɖe tso kluvinyenye me le Egipte kple wo ɖeɖe tso aboyome le Babilon. Yesu Kristo ƒe ku kple tsitretsitsi ʋu mɔ na mí be míakpɔ ɖeɖe tso kluvinyenye vɔ̃ɖitɔ kekeake, si nye nu vɔ̃ kple ku ƒe kluvinyenye me. Le ƒe 33 M.Ŋ. ƒe Pentekoste dzi la, Yesu ƒe nusrɔ̃la siwo wotsɔ gbɔgbɔ si ami na gbe ma gbe la, ƒo nu tso “Mawu ƒe nu dzɔtsuwo” ŋu, eye ame siwo see la dometɔ geɖe trɔ dzi me hexɔ Yesu dzi se. Eya ta Yesu si le Fofoa ƒe ɖusime le dziƒo la nɔ ale si Yehowa le ame akpe geɖewo xɔm ɖe agbe to eyama dzi la teƒe kpɔm.—Dɔw. 2:5, 11, 37-41.\n“TAFE ÐE AME GEÐEWO TA”\n7. Nu ka dzie nu siwo dzɔ le ƒe 33 M.Ŋ. ƒe Pentekoste dzi la ɖo kpee?\n7 Nu siwo dzɔ le ƒe 33 M.Ŋ. ƒe Pentekoste dzi la ɖo kpe edzi be Yehowa xɔ Yesu ƒe vɔsa deblibo la be wòanye avuléle si sɔ ɖe nu vɔ̃wo ta. (Heb. 9:11, 12, 24) Yesu ɖe eme be, menye ɖe yeva “be woasubɔ ye o, ke boŋ be yeasubɔ, eye yeatsɔ yeƒe luʋɔ [alo, agbe] ana wòanye tafe ɖe ame geɖewo ta.” (Mat. 20:28) ‘Ame geɖe’ siwo Yesu ƒe vɔsaa aɖe vi na la mese ɖe Yudatɔ siwo trɔ dzi me la ko dzi o. Ke boŋ Mawu ƒe lɔlɔ̃nue nye be “woaɖe ame ƒomeviwo katã,” elabena tafe la ɖea “xexea ƒe nu vɔ̃” ɖa.—1 Tim. 2:4-6; Yoh. 1:29.\n8. Afi kae Yesu ƒe nusrɔ̃lawo gblɔ nya nyuia se ɖo, eye nu kae na wote ŋu wɔ dɔ sia?\n8 Ðe dzi nɔ Yesu ƒe nusrɔ̃la gbãtɔ mawo ƒo woyi edzi ɖi ɖase tso eŋua? Ɛ̃, gake womewɔe le woawo ŋutɔ ƒe ŋusẽ me o. Yehowa ƒe gbɔgbɔ kɔkɔe sẽŋua ye ʋã wo hedo ŋusẽ wo woyi ɖaseɖiɖidɔa dzi. (Mixlẽ Dɔwɔwɔwo 5:30-32.) Anɔ abe ƒe 27 ene le ƒe 33 M.Ŋ. ƒe Pentekoste megbe la, Yesu ƒe nusrɔ̃lawo gblɔ “nya nyui la ŋuti nyateƒea” na “nuwɔwɔ siwo katã le dziƒoa te,” ame siwo nye Yudatɔwo kple ame siwo menye Yudatɔwo o siaa.—Kol. 1:5, 23.\n9. Abe ale si wogblɔe ɖi ene la, nu kae va dzɔ ɖe Kristo hame gbãtɔa dzi?\n9 Gake nublanuitɔe la, esi ɣeyiɣiawo va nɔ yiyim la, Kristotɔ aɖewo va nɔ alakpanuwo fiam, eye esia gblẽ nu le Kristo hame gbãtɔa ŋu. (Dɔw. 20:29, 30; 2 Pet. 2:2, 3; Yuda 3, 4) Abe ale si Yesu gblɔe ɖi ene la, xɔsegbegbe si Satana, si nye “vɔ̃ɖitɔ la,” le megbe na la adzi ɖe edzi ahatsyɔ Kristotɔnyenye vavãtɔ dzi va se ɖe “nuɖoanyia ƒe nuwuɣi.” (Mat. 13:37-43) Le nuwuɣia la, Yehowa aɖo Yesu amegbetɔƒomea ƒe Fia. Esia dzɔ le October 1914 me, eye Satana ƒe xexe vɔ̃ɖia ƒe “ŋkeke mamlɛawo” dze egɔme.—2 Tim. 3:1.\n10. (a) Ƒe ɖedzesi ka ŋue Kristotɔ amesiaminawo nɔ gbeƒã ɖem tsoe? (b) Nu kae dzɔ le October 1914 me, eye aleke míewɔ nya?\n10 Ƒe geɖe do ŋgɔ na October 1914 la, Kristotɔ amesiamina siwo nɔ anyi la nɔ gbeƒã ɖem be Mawu Fiaɖuƒea adze dziɖuɖu gɔme tso ɣemaɣi. Daniel ƒe nyagblɔɖi si ku ɖe ati gã si wolã be “azã adre” nava yi hafi wòagadzè la dzie wotu woƒe numeɖeɖea ɖo. (Dan. 4:13) Yesu yɔ ɣeyiɣi ƒe didime ma ke be “dukɔwo ƒe ɣeyiɣi ɖoɖiawo” le eƒe nyagblɔɖi si ku ɖe eƒe anyinɔɣi kple “nuɖoanyi sia ƒe nuwuɣi” ŋu la me. Tso ƒe ɖedzesi si nye ƒe 1914 me la, Kristo ƒe “anyinɔnɔ” abe anyigba ƒe Fia yeye ene “ƒe dzesi” la dze kɔtɛ na amewo katã. (Mat. 24:3, 7, 14; Luka 21:24) Tso ɣemaɣi la, ‘Mawu ƒe nu dzɔtsu’ siwo ŋu míele nu ƒom tsoe la ƒe akpa aɖe va nye be, Yehowa ɖo Yesu Fiae ɖe amegbetɔƒomea dzi.\n11, 12. (a) Nu kae dzɔ tso ƒe 1919 me? (b) Nu kae va dze ƒãa tso ƒe 1935 me? (Kpɔ nɔnɔmetata si le nyati sia ƒe gɔmedzedze.)\n11 Esi Yesu Kristo zu Fia le ƒe 1914 me la, edze eyomedzela amesiaminawo ɖeɖe tso “Babilon Gã” la ƒe kluvinyenye me gɔme. (Nyaɖ. 18:2, 4) Le Xexemeʋa I megbe teti le ƒe 1919 me la, ablɔɖe su amesiaminawo si geɖe wu be woaɖi ɖase tso ɖoɖo si Mawu wɔ na amegbetɔƒomea ƒe ɖeɖekpɔkpɔ kple Fiaɖuƒe si woɖo anyi la ŋuti nya nyuia ŋu. Wowɔ mɔnukpɔkpɔa ŋu dɔ tsɔ ɖi ɖase na amewo, eye esia na woƒo amesiamina akpe geɖe nu ƒu be woava zu Kristo ƒe hatidziɖulawo.\n12 Tso ƒe 1935 me la, eva dze ƒãa be Kristo dze eƒe ‘alẽ bubu’ miliɔn geɖe siwo ava nye “ameha gã” si tso dukɔ sia dukɔ me la nu ƒoƒoƒu gɔme. Ameha gã sia wɔ ɖeka kple Kristotɔ amesiaminawo eye wole dzinɔameƒo ƒe kpɔɖeŋu si Yesu ɖo la srɔ̃m hele eme ʋum le dutoƒo be Mawu kple Kristo gbɔe yewoƒe xɔname tso. Ne wodo dzi le ɖaseɖiɖidɔa me heyi edzi xɔ Kristo ƒe tafevɔsaa dzi se la, mɔnukpɔkpɔ asu wo si be woatsi agbe le “xaxa gã” si ahe Satana ƒe xexea va nuwuwui la me.—Yoh. 10:16; Nyaɖ. 7:9, 10, 14.\n‘DZI NENƆ ƑOWÒ NÀGBLƆ MAWU ƑE NYA NYUI LA’\n13. Nu kae wòle be mí Yehowa Ðasefowo míaɖoe kplikpaa awɔ, eye nu kae akpe ɖe mía ŋu míakpɔ dzidzedze?\n13 Mɔnukpɔkpɔ gã aɖee wònye na mí be míenye “nu dzɔtsu” siwo Yehowa Mawu wɔ kple nu siwo ŋugbe wòdo be yeava wɔ le etsɔme la ŋuti ɖaseɖilawo. Nyateƒee wònye be ɖaseɖiɖidɔ sia wɔwɔ menɔa bɔbɔe ɣesiaɣi o. Mía nɔvi geɖe ɖea gbeƒã le anyigbamama siwo me wodoa go ɖekematsɔleme, fewuɖuɖu alo yometiti sesẽwo le. Míate ŋu asrɔ̃ kpɔɖeŋu si apostolo Paulo kple eƒe zɔhɛwo ɖo ɖi. Paulo gblɔ be: ‘Dzi ɖo mía ƒo to mía Mawu ƒe kpekpeɖeŋu me be míagblɔ Mawu ƒe nya nyui la na mi le tsitretsiɖeŋu geɖe me.’ (1 Tes. 2:2) Eya ta negadzɔ gbeɖe be míana ta o. Ke boŋ mina míaɖoe kplikpaa be míanɔ agbe ɖe míaƒe adzɔgbeɖeɖe na Mawu nu va se ɖe esime Satana ƒe xexea tsrɔ̃ gbidigbidi. (Yes. 6:11) Gake míate ŋu awɔ esia le míawo ŋutɔ ƒe ŋusẽ me o. Eya ta abe Kristotɔ gbãtɔwo ene la, mina míado gbe ɖa abia Yehowa be wòana “ŋusẽ si gbɔ dzɔdzɔmetɔ ŋu” la mí to eƒe gbɔgbɔa dzi.—Mixlẽ 2 Korintotɔwo 4:1, 7; Luka 11:13.\n14, 15. (a) Aleke wowɔ nu ɖe Kristotɔwo ŋu le ƒe alafa gbãtɔ Mía Ŋɔli me, eye nya kae apostolo Petro gblɔ tsɔ de dzi ƒo na wo? (b) Aleke wòle be míase le mía ɖokui me ne wole mía yome tim le Yehowa ƒe Ðasefo nyenye ta?\n14 Egbea ame miliɔn geɖe gblɔna be Kristotɔwoe yewonye, ‘gake wotoa woƒe nuwɔnawo dzi gbea nu le [Mawu] gbɔ, elabena wonye ame nyɔŋuwo kple tosẽlawo, eye womedze na dɔ nyui aɖeke wɔwɔ o.’ (Tito 1:16) Ele be míaɖo ŋku edzi be le ƒe alafa gbãtɔ me la, ame geɖe alo ame akpa gãtɔ lé fu Kristotɔ vavãwo. Ema tae apostolo Petro gblɔ be: “Ne wole vlo dom mi le Kristo ta la, miekpɔa dzidzɔ, elabena . . . Mawu ƒe gbɔgbɔ la, nɔa mia dzi.”—1 Pet. 4:14.\n15 Ðe amewo doa vlo Yehowa Ðasefowo hã egbea le Kristo ta? Ɛ̃, elabena menye Yehowa ŋu koe míeɖia ɖase le o, ke míeɖia ɖase tso Yesu hã ŋu heɖea gbeƒãe be eyae nye Mawu Fiaɖuƒea ƒe Fia. Woti Yesu hã yome le esi wònye Yehowa ƒe ɖasefo ta. Egblɔ na eƒe tsitretsiɖeŋulawo be: “Meva le Fofonye ƒe ŋkɔ me, gake miexɔm o.” (Yoh. 5:43) Eya ta ne amewo tsi tre ɖe ŋuwò le gbeƒãɖeɖedɔa me la, wò ya lé dzi ɖe ƒo. Tsitretsiɖeŋu mawo nye kpeɖodzi be Mawu kpɔa ŋudzedze ɖe ŋuwò eye be ‘eƒe gbɔgbɔa le dziwò.’\n16, 17. (a) Nu ka teƒe kpɔm Yehowa ƒe amewo le le xexea ƒe akpa geɖewo? (b) Nu kae nèɖo kplikpaa be yeawɔ?\n16 Gake ɖo ŋku edzi be Ðasefowo le dzidzim ɖe edzi le xexea ƒe akpa geɖewo. Le anyigbamama siwo me míewɔa dɔ le edziedzi gɔ̃ hã me la, míegakpɔa ame siwo lɔ̃ be yewoaɖo to mí, siwo míate ŋu agblɔ xɔxɔgbedeasi wɔnukua na. Eya ta mina míado vevie nu atrɔ ayi ɖetsɔlemetɔwo gbɔ eye ne wolɔ̃ la, míasrɔ̃ Biblia kpli wo ahakpe ɖe wo ŋu woayi ŋgɔ aɖe adzɔgbe axɔ nyɔnyrɔ. Ðewohĩ èsena le ɖokuiwò me abe nɔvinyɔnu aɖe si le South Africa si ŋkɔe nye Sarie, si le ɖaseɖiɖidɔa wɔm dzonɔamemetɔe ƒe 60 kple edzivɔe nye esia la ene. Egblɔ be: “Medaa akpe geɖe be to Yesu ƒe vɔsaa dzi la, ƒomedodo nyui va le nye kple Yehowa, xexea me katã ƒe Dziɖulagã la dome, eye edzɔa dzi nam be maɖe gbeƒã eƒe ŋkɔ kɔkɔe la.” Nɔvinyɔnu sia kple srɔ̃a Martinus wokpe ɖe ame geɖe, siwo dome wo vi etɔ̃awo hã le, ŋu be wova zu Yehowa subɔlawo. Sarie gblɔ kpee be: “Dɔ bubu aɖeke megali si nana nye dzi dzea eme alea gbegbe o, eye Yehowa toa eƒe gbɔgbɔ kɔkɔea dzi doa ŋusẽ mí katã be míayi agbeɖeɖedɔ vevi sia dzi.”\n17 Míeɖanye Kristotɔ xɔnyɔnyrɔwo alo fifia hafi míele afɔɖeɖea wɔm o, ele be mí katã míada akpe ɖe mɔnukpɔkpɔ gã si su mía si be míele ha dem kple Yehowa Ðasefowo ƒe xexea me katã ƒe hamea ta. Eya ta yi edzi nàɖi ɖase tsitotsito esi nèle agbagba ɖe sia ɖe dzem be yeadzra ye ɖokui ɖo ɖimaƒomaƒoe tso Satana ƒe xexe makɔmakɔ sia me. Esia wɔwɔ ana nàhe ŋutikɔkɔe avɛ na mía Fofo lɔ̃ame si le dziƒo, ame si ƒe ŋkɔ kɔkɔea le mía ŋu.


Hiob 24 | Biblia Le Internet Dzi | Xexe Yeye Gɔmeɖeɖe\nHiob yi eƒe nyaŋuɖoɖoa dzi (1-25)\n‘Nu ka tae Mawu meɖo ɣeyiɣi ɖi o?’ (1)\nEgblɔ be Mawu ɖe mɔ ɖe vɔ̃ɖinyenye ŋu (12)\nAme vɔ̃ɖiwo lɔ̃ viviti (13-17)\n24 “Nu ka tae Ŋusẽkatãtɔ la meɖo ɣeyiɣi ɖi o?+ Nu ka tae ame siwo dze sii la menya eƒe ŋkeke* o? 2 Ame aɖewo ŋea liƒo ɖe eme;+Wodaa adzo lãhawo hekplɔa wo yia woƒe gbeɖuƒee. 3 Wokplɔa tsyɔ̃eviwo gɔ̃ hã ƒe tedzi dzonɛEye woxɔa ahosi ƒe nyi sesẽe wɔa awɔbanui.+ 4 Wotua asi ame dahewo ɖa le mɔ dzi;Eye wɔnamanɔŋutɔ siwo le anyigbaa dzi la sina bena na wo.+ 5 Ame dahewo ɖoa gbe nɔa nuɖuɖu dim abe gbetedzi+ le gbedzi ene;Wotsana le gbegbe nɔa nuɖuɖu dim na wo viwo. 6 Ame bubu ƒe agble mee woxaa nu le,*Eye wofɔa nuku dzɔdzɔ le ame vɔ̃ɖi ƒe waingble me. 7 Womlɔa anyi amama le zã me avɔ makpɔe;+Eye naneke mele wo si woatsyɔ le vuvɔ me o. 8 Tsi ƒoa wo le towo dzi belee;Esi bebeƒe aɖeke meli o ta la, wokuna ɖe agakpewo ŋu. 9 Woɖea tsyɔ̃evi gɔ̃ hã ɖa le no nu sesẽe;+Eye woɖea avɔ si le ame dahe ŋu gɔ̃ hã wɔa awɔbanui.+ 10 Ale wotsi ama le yiyim le esi avɔ mele wo si o ta,Eye wole dɔmeɣi hegatsɔ nuku bablawo ɖe ta. 11 Wodagbana le ŋdɔgbe le gliwo domee;*Wofiãa wain le wainfiãƒewo gake tsikɔ ganɔa wo wum.+ 12 Kudɔƒolawo le ŋeŋem le dua me;Eye ame* siwo ŋu wode kubii la ƒe ɣli le ɖiɖim,+Gake Mawu mebui be nane gblẽ le eŋu o.* 13 Ame aɖewo li siwo tsia tsitre ɖe kekeli ŋu;+Womedzea si eƒe mɔwo o,Eye womezɔa eƒe toƒewo o. 14 Ne ŋu ke la, amewula tsona;Eye wòwua wɔnamanɔŋutɔ kple ame dahe,+Ke le zã me la, efia fi. 15 Ŋutsu ahasitɔ ya ƒe ŋku le anyinutsyɔɣi ŋu,+Egblɔna be, ‘Ame aɖeke makpɔm o!’+ Eye wòtsyɔa nu mo. 16 Adzogliwo dzea zã ɖe aƒewo ŋu;Wodoa ʋɔ ɖe wo ɖokuiwo nu le ŋkeke me. Womelɔ̃a kekeli ƒe nya o.+ 17 Elabena agudzedze le na wo abe viviti tsiɖitsiɖi ene;Elabena wonya ale si blukɔ ƒe ŋɔdzi léa amee la nyuie. 18 Gake wo nu yina kaba abe tɔsisie kplɔ wo dzoe ene.* Woaƒo fi ade anyigba ƒe akpa si nye woƒe gome.+ Womagatrɔ ayi woƒe waingblewo me o. 19 Ale si kuɖiɖi kple dzoxɔxɔ kplɔa sno si lólo dzonae la,Nenemae Tsiẽƒe* hã kplɔa nu vɔ̃ wɔlawo dzonae!+ 20 Dadaa* aŋlɔe be, nyéviwo aɖui; Womagaɖo ŋku edzi azɔ o.+ Eye woaŋe ame madzɔmadzɔ abe ati ene. 21 Etafaa konɔ,Eye wòwɔa fu ahosi. 22 Mawu atsɔ eƒe ŋusẽ aɖe ŋusẽtɔwo ɖa;Togbɔ be wole tsitrenu hã, kakaɖedzi meli be woanɔ agbe o. 23 Mawu ɖea asi le wo ŋu wokana ɖe wo ɖokuiwo dzi hebuna be yewole dedie,+Gake eƒe ŋkuwo le nu sia nu si wowɔna ŋu.*+ 24 Woado wo ɖe dzi ɣeyiɣi kpui aɖe, kasia wo nu ayi.+ Wobɔbɔa wo ɖe anyi+ eye woɖea wo ɖa abe ame bubu ɖe sia ɖe ko ene;Eye woŋea wo abe ale si woŋea nuku le nuŋeɣi ene. 25 Azɔ ame kae ate ŋu aɖe aʋatso nam,Alo agblɔ be nye nyawo mele eme o?”\n^ Efia, eƒe ʋɔnudrɔ̃ŋkeke.\n^ Agate ŋu afia, “wodia lãwo ƒe nuɖuɖu le.”\n^ Agate ŋu afia, “Woɖaa ami le gliwo domee.”\n^ Agate ŋu afia, “Gake Mawu mebua fɔ ame aɖeke o.”\n^ Egɔmeɖeɖe tẽe, “Gake eyina kaba le tɔ ŋgɔ.”\n^ Egɔmeɖeɖe tẽe, “Vidzidɔ.”\n^ Egɔmeɖeɖe tẽe, “le woƒe mɔwo ŋu.”


Filipitɔwo 3 | Biblia Le Internet Dzi | Xexe Yeye Gɔmeɖeɖe (1984)\n3 Mlɔeba la, nɔvinyewo, miyi edzi mianɔ dzidzɔ kpɔm le Aƒetɔ la me. Meɖe fu nam be manɔ nya mawo ke ŋlɔm ɖo ɖe mi o, gake miaƒe dedienɔnɔ tae. 2 Mikpɔ nyuie le avuawo ŋuti, mikpɔ nyuie le dɔwɔla vɔ̃ɖiwo ŋuti, mikpɔ nyuie le ame siwo dea abi woƒe ŋutilã ŋu la ŋuti. 3 Elabena míawoe wotso aʋa na ŋutɔŋutɔ, mí ame siwo wɔa subɔsubɔdɔ kɔkɔe to Mawu ƒe gbɔgbɔ la dzi, eye míaƒe adegbeƒoƒo le Kristo Yesu me, eye míeɖoa ŋu ɖe ŋutilã ŋuti o, 4 togbɔ be ne ame aɖe aɖo ŋu ɖe ŋutilã ŋuti la, anye nyee wòanye hafi. Ne ame bubu aɖe bu be susu aɖewo li, si tae yeaɖo ŋu ɖe ŋutilã ŋuti la, susu geɖe wu le asinye: 5 wotso aʋa nam le ŋkeke enyiagbe, metso Israel ƒomea me, le Benyamin toa me, menye Hebritɔ si Hebritɔwo dzi; le se gome la, Farisitɔe menye; 6 le veviedodo gome la, meti hame la yome; le dzɔdzɔenyenye si to se la dzi gome la, menye mokakamanɔŋutɔ. 7 Ke hã, nu siwo nye viɖe nam tsã la, mebu nu siawo nu bubu le Kristo la ta. 8 Nyateƒee, le esia ta mebua nuwo katã hã be wonye nu bubu le nye Aƒetɔ Kristo Yesu ŋuti sidzedze ƒe asixɔxɔ, si nyo wu sãsãsã la ŋuti. Le eyama ta melɔ̃ nuwo katã zu nu bubu, eye mebua wo abe gbeɖuɖɔ dzro aɖe ko ene, bene Kristo nasu asinye, 9 eye be manɔ ƒomedodo me kplii, eye nye ŋutɔ nye dzɔdzɔenyenye si tso se me la naganɔ asinye o, ke esi tso Kristo dzi xɔxɔse me la boŋ, si nye dzɔdzɔenyenye si tso Mawu gbɔ to xɔse me, 10 bene manya eya kple eƒe tsitretsitsi la ƒe ŋusẽ kpakple gomekpɔkpɔ le eƒe fukpekpewo me, eye malɔ̃ faa aku eƒe ku tɔgbi, 11 ne makpɔe ɖa be, mate ŋu ato mɔ aɖe dzi akpɔ gome le ame kukuwo ƒe tsitretsitsi si ado ŋgɔ la me hã. 12 Menye be mexɔe xoxo, alo wona mede blibo haɖe o, ke boŋ mele edzi, be makpɔe ɖa ne nye asi ate ŋu asu nu si ta Kristo Yesu hã ƒe asi su dzinye ɖo la dzi. 13 Nɔviwo, nyemebua ɖokuinye be nye asi su edzi haɖe o; gake nu ɖeka aɖe le eŋu: Mele nu siwo le megbenye la ŋlɔm be, eye mele nu siwo le ŋgɔnye la minyam, 14 mele du la dzi ɖo ta taɖodzinu la gbɔ, hena Mawu ƒe ameyɔyɔ yi dziƒo ƒe fetu la to Kristo Yesu dzi. 15 Eya ta mina tamesusu ƒe nɔnɔme sia nanɔ mía dometɔ siwo katã tsi bliboe la si; eye ne susu bubu aɖe le mia si le nane ŋu la, Mawu aɖe nɔnɔme si ŋu meƒo nu le va yi la afia mi. 16 Aleke kee wòɖale o, afi ka kee míewɔ ŋgɔyiyi se ɖo o, mina míayi ŋgɔ tẽe le ɖoɖo nu le mɔ ma ke nu. 17 Nɔviwo, miwɔ ɖeka miazu srɔ̃nyelawo, eye mina miaƒe ŋku nanɔ ame siwo le zɔzɔm le mɔ si wɔ ɖeka kple kpɔɖeŋu si miekpɔ le mía gbɔ nu la ŋu. 18 Elabena ame geɖewo li—tsã la, meyɔa wo ŋkɔ edziedzi, gake fifia la, metsɔ aɖatsiwo hã le wo ŋkɔ yɔm—siwo le zɔzɔm abe Kristo la ƒe fuwɔameti la ƒe futɔwo ene, 19 eye woƒe nuwuwu nye tsɔtsrɔ̃, eye woƒe ƒodo ye nye woƒe mawu, eye woƒe ŋukpee nye woƒe kafukafu, eye woƒe susuwo le anyigba dzi nuwo ŋu. 20 Ke míawo ya la, míaƒe dumevinyenye ƒe gomenɔamesi le dziƒowo, afi si hã míele ɖela, si nye Aƒetɔ Yesu Kristo la, lalam vevie tso, 21 ame si atrɔ míaƒe bɔbɔɖeanyi ƒe ŋutilã sia wòasɔ ɖe eƒe ŋutikɔkɔe ƒe ŋutilã la nu, le ŋusẽ si le esi, be wòabɔbɔ nuwo katã ɖe eɖokui te la, ƒe dɔwɔwɔ nu.


Bible Verses On The Topic: Sex -> Life\n2 Korintotɔwo 12:21\nbena ne megava la, Mawu abɔbɔm ɖe anyi le mia gbɔ, eye mala konyi le ame geɖe, siwo wɔ nuvɔ̃ tsã, eye wometrɔ le woƒe dzi me le makɔmakɔnyenye kple ahasiwɔwɔ kple hadzedze, siwo wowɔ ŋuti o la ta.\nKe miawo hã mia dome ɖesiaɖe nalɔ̃ ye ŋutɔ srɔ̃anyɔnu nenema ke, abe ye ŋutɔ ɖokui ene; ke nyanu la nasi srɔ̃a ɖa.\nKe ŋutilã ƒe dɔwɔwɔwo dze ƒã keŋ, esiwo nye: Matrewɔwɔ, ahasiwɔwɔ, makɔmakɔnyenye, hadzedze,\n1 Mose 2:24\nEya ŋuti ŋutsu agblẽ fofoa kple dadaa ɖi ahaku ɖe srɔ̃a ŋuti, eye woanye ŋutilã ɖeka.\n1 Korintotɔwo 6:18\nMisi le ahasiwɔwɔ nu! Nuvɔ̃ sia nuvɔ̃, si ame wɔna la, menye eƒe ŋutilã me wòle o, ke ahasiwɔla wɔa vɔ̃ ɖe ye ŋutɔ ƒe ŋutilã ŋuti.\nke nye la mele egblɔm na mi bena: Amesiame, si ke kpɔ nyɔnua ɖe wòdzroe la, ewo ahasi kplii xoxo le eƒe dzi me.\n ahasiwɔwɔwo, ŋubiabiãwo, nu vɔ̃ɖi wɔwɔwo, beble, ahiãdzedze, ŋku vɔ̃ɖi, busubɔbɔ, dàda, movidzɔdzɔ; nu vɔ̃ɖi siawo katã doa go tsoa eme ke, eye woƒoa ɖi ame.\n1 Tesalonikatɔwo 4:3-5\n Elabena esiae nye Mawu ƒe lɔlɔ̃nu, be miawo mia ɖokui kɔkɔe, eye miade mia ɖokui ɖa atso ahasiwɔwɔ me, eye mia dome amesiame nanya, alesi woade ye ŋutɔ srɔ̃a le kɔkɔenyenye kple bubu me; menye le nudzodzro ƒe fiẽŋufiẽŋui vevie me, abe alesi trɔ̃subɔla, siwo menya Mawu o la wɔna la ene o;\n Tso nuwɔwɔ ƒe gɔmedzedzea me ke la atsu kple asi wòwɔ wòe. Le esia ta ame agblẽ fofoa kple dadaa ɖi, eye wòalé ɖe srɔ̃nyɔnua ŋuti, eye wo kpakple eve woanye ŋutilã ɖeka, ale bena tso esia dzi yina la womeganye ame eve o, negbe ŋutilã ɖeka ko. Azɔ nusi ke Mawu bla ɖekae la, ame nagamã me o.\n No tsi tso wò tsido me, tsidzidzi tso wu vudo me! Ɖe wò tsi adzi agba go, eye wò tɔʋuwo asi ɖa gbagbagbea? Wò ɖeka dɔwò ke woanye, eye ame bubu mekpe ɖe ŋuwò o! Wò vudo anye yayra, eye àkpɔ dzidzɔ le wò ɖekakpui me srɔ ŋu, eya, si nye zinɔ dzeameŋu kple sãde nyo la, eƒe no nemu wò, eye eƒe lɔlɔ nena nanɔ ya mum ɖaa.\n1 Korintotɔwo 13:4-8\n Lɔlɔ̃ la gbɔa dzi blewu, eƒe dɔme nyona; lɔlɔ̃ la meʋãa ŋu o, lolo fa meƒoa adegbe o, medoa eɖokui ɖe dzi glodzo o, mewɔa nusi medze o, media ye ŋuta tɔ o, mebia dzi o, mebua naneke vɔ̃ o; medzɔa dzi le nu madzɔmadzɔ ŋuti o, ke eya kple nyateƒee dzɔa dzi. Etsɔa nuwo katã kpoo, exɔa nuwo katã sena, ekpɔa mɔ na nuwo katã, edoa dzi le nuwo katã me. Lɔlɔ̃ la nu metsina gbeɖe o; Nenye nyagbɔgblɔɖiwo la, woaɖe wo ɖa, nenye gbegbɔgblɔwo la, woadzudzɔ, nenye sidzedze la, woaɖee ɖa.\nHawo ƒe Ha Salomo 7:6-12\n Wò ta, si le nuwò, ɖi Karmel; wò taɖa le abe aɖabɛ ene; wò ɖa ɖe ga fia. Edze tugbe, eye nenyo loo, wò lɔlɔ̃, si nye vivisesego! Ele tsralɛ abe deti ene, eye wò nowo nye detawe. Mebe, made deti la dzi, eye malé eƒe alɔwo. Wò nowo nenye weinkpo le weinka ŋu, eye wò ŋɔli ƒe ʋeʋẽ neɖi atɔtɔŋuti tɔ! Wò nu me nenye wen nyuitɔ, si ato nuyi kple aɖu dzi na nye lɔlɔ̃tɔ wɔli. Nye lɔlɔ̃tɔ tɔ menye, eye yonyeme mɔ dim wòle. Nye lɔlɔ̃tɔ, va míado ayi gbe me, eye míanɔ koferseƒoƒowo me.\n1 Korintotɔwo 6:13-20\n Nuɖuɖu li na ƒodo, eye ƒodo hã li na nuɖuɖu; gake Mawu aɖe esia kple ekeme siaa ɖa. Ke ŋutilã meli na ahasiwɔwɔ o, hafi Aƒetɔ la tɔe, eye Aƒetɔ la hã ŋutilã tɔe boŋ. Ke Mawu fɔ Aƒetɔ la ɖe tsitre, eye wòatsɔ eƒe ŋusẽ afɔ miawo hã ɖe tsitre. Alo ɖe mienyae bena, miaƒe ŋutilãwo la Kristo ƒe ŋutinuwo wonye o mahã? Aleke lawɔ matsɔ Kristo ƒe ŋutinuwo awɔ ahasiwɔla ƒe ŋutinuwo mahã? Gbeɖe! Alo ɖe mienyae bena, amesi tsɔ eɖokui lé ɖe ahasiwɔla ŋuti la, eya kplii enye ŋutilã ɖeka oa? Elabena wogblɔ bena: „Wo kpakple eve la woanye ŋutilã ɖeka.“ Ke amesi tsɔ eɖokui lé ɖe Aƒetɔ la ŋuti la, eya kplii enye gbɔgbɔ ɖeka. Misi le ahasiwɔwɔ nu! Nuvɔ̃ sia nuvɔ̃, si ame wɔna la, menye eƒe ŋutilã me wòle o, ke ahasiwɔla wɔa vɔ̃ ɖe ye ŋutɔ ƒe ŋutilã ŋuti. Alo ɖe mienyae bena, miaƒe ŋutilã la Gbɔgbɔ kɔkɔe, si le nua me, si miexɔ tso Mawu gbɔ la ƒe xɔ wònye, eye míenye mia ɖokui to oa? Asi sesẽ miexɔ; eyata mitsɔ miaƒe ŋutilã kple miaƒe gbɔgbɔ, siwo nye Mawu to la, kafu Mawu!


GBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Korean Latvian Lithuanian Norwegian Papiamento (Curaçao) Polish Portuguese Romanian Russian Samoan Sepedi Setswana Slovak Slovenian Spanish Swahili Swedish Turkish Ukrainian Vietnamese\nETSO NYƆ! ŊLƆLA SI LE MEXICO GBƆ\nANGÉLICA kple eƒe ƒomea me tɔ ewo nɔ du sue aɖe me le Oaxaca nutoa me, le Mexico. Wonye ame dahewo eye nusiwo woɖuna enye blibolo, ayi, atadi veve, mɔlidzogbɔ, abolo vivi, kple tii. Angélica gblɔ be: “Míekɔ o. Míenɔ sue heɖi ka. Míedzea dɔ kabakaba—dɔme ɖua mí, dɔlékuiwo ɖea fu na mí, eye míeléa asrã.”\nAngélica kple eƒe ƒomea ɖoe be yewoaʋu ayi Mexico City, henɔ mɔ kpɔm be yewoakpɔ dɔ aɖe awɔ si akpe ɖe yewo ŋu yewoatrɔ asi le yewoƒe ga kuxiwo ŋu. Fifia la, exɔe se be yewoƒe nuɖuɖua ka ɖe eme wu tsã elabena wozãa notsi, azi, ʋulã, notsimi, detsiƒonu sue aɖewo, kple nuɖuɖu siwo ŋu adzɔnuwɔlawo trɔ asi le. Gake ɖe wòna nunyiame va le woƒe nuɖuɖu me wua?\nNumaɖumaɖu Nyuie—Aleke Gbegbee Wòbɔe?\nLe xexeame katã la, ame miliɔn 800 ɖo afɔku me le nuɖuɖumasuame ta. Ƒe 1998 me Lãmesẽ Ŋuti Nyatakaka si tso Xexeame ƒe Lãmesẽhabɔbɔ gbɔ fia be ɖevi 50 le alafa me siwo kuna doa ŋgɔ na woƒe ƒe atɔ̃lia xɔxɔ la tsoa nunyuimaɖumaɖu gbɔ. Zi geɖe la esiwo te ŋu tsi agbe gɔ̃ hã ƒe lãme mesena o.\nLe go bubu me la, ame aɖewo gblɔ be ame miliɔn 800 ƒe agbe ɖo afɔku me le nutsuɖuɖu ta. Nuɖuɖu si me nunyiame vovovo mele o la ate ŋu ana woalé dɔ si nɔa ame ŋu didina abe lolo akpa, amidada ɖe ʋukawo me, ʋusɔgbɔdɔ, suklidɔ, aklãdɔ, kple kansa ƒomevi vovovowo. Xexeame ƒe Lãmesẽhabɔbɔ ƒo eta be: “Eyata numaɖumaɖu nyuie lɔ nu geɖe ɖe eme si ƒe ɖewoe nye nuɖuɖumasuame, nunyiame aɖe koŋ makpɔɖui, kple nutsuɖuɖu; eye ewua ame, gblẽa nu le ŋutinuwo ŋu, gblẽa nu le susua ŋu, gblẽa nu le abɔ kple afɔwo ŋu, gbãa ŋku na ame, eye wògblẽa nu le ame ƒe tsitsi ŋu vevie le xexeame katã.”\nNuɖuɖumasuame kple lolo akpa siaa ate ŋu anɔ dukɔ ɖeka ma ke me. Ðevi ƒe nunyuimakpɔɖui kple ame tsitsiwo ƒe lolo akpa si nɔa ame ŋu didina siaa ate ŋu anɔ fu ɖem le aƒe ɖeka ma ke me. Le go aɖewo me la amesi mekpɔ nu nyui ɖu tso ɖevi me o lae va zua amesi lolo akpa le tsitsime. Nɔnɔme mlɔetɔ sia te ŋu dzɔna ɖe amesiwo ʋuna tsoa kɔƒe me yia dugãwo me dzi.\nAme geɖe menya alesi woƒe nuɖuɖu kpɔa ŋusẽ ɖe woƒe lãmesẽmenɔnɔ dzi o. Ðewohĩ eva dzɔna alea elabena nunyuimaɖumaɖu mekpɔ ŋusẽ ɖe woƒe lãmesẽmenɔnɔ dzi enumake o. Gake nuɖuɖu si me nunyiame vovovowo le ate ŋu axe mɔ ɖe dɔléle geɖewo nu. Le nyateƒe me la, Xexeame ƒe Lãmesẽhabɔbɔa bui be woate ŋu axe mɔ ɖe kansadɔléle 40 le alafa me nu to nuɖuɖu ɖe ɖoɖo nyui nu kple kamedede me. Gake aleke nàwɔ wò nuɖuɖu nanyo ɖe edzi wui?\nAlesi Nana Wò Nuɖuɖu Nanyo ɖe Edzi\nAme aɖewo bui be hatsotso etɔ̃ me koŋue nuɖuɖu ma ɖo. Nusiwo le hatsotso gbãtɔ mee nye nukuwo abe bli, lu, mɔli, kple ƒo ƒomeviwo, eye bubuwoe nye nuɖuɖu hamehame siwo ɖona le to me abe anagote kple te ene. Nuɖuɖu siawo si me goma bɔ ɖo nana wokpɔa ŋusẽ kabakaba. Nusiwo le hatsotso evelia mee nye ayi hamehame abe gbagbayi, kple atiyi kpakple nuɖuɖu siwo tso lãwo me, abe ʋulã, tɔmelã, azi, kple notsi kpakple nuɖuɖu siwo wowɔna tsoa eme. Nusiawo mee wokpɔa protein, iron, zinc, kple vitamin geɖe tsonɛ. Atikutsetse kple detsiƒonuwo le ƒuƒoƒo etɔ̃lia me. Woawo mee vitamin kple mineral siwo hiã vevie la nɔna. Wogana atsa kple ŋusẽ nɔa nuɖuɖua me, eye woawo me koe wokpɔa vitamin C, dzɔdzɔmetɔ tsonɛ.\nÐk. Héctor Bourges, amesi nye Mexico Dukɔa ƒe Atike Kple Nunyiamewo Ŋuti Nusɔsrɔ̃ dzikpɔla le Salvador Zubirán gblɔ be, ele be nuɖuɖu si ana woanɔ lãmesẽ me la nalɔ ƒuƒoƒo etɔ̃awo katã ɖe eme, woasɔ gbɔ, eye woada asɔ. Egblɔ be anyo be “nu ɖekaɖeka tso ƒuƒoƒoawo me nanɔ míaƒe nuɖuɖu ɖesiaɖe me godoo eye míate kpɔ be míanɔ ƒuƒoƒoa me tɔ vovovowo zãm eye míanɔ alesi woɖaa woe hã trɔm.”\nBu María tɔ ŋu kpɔ. Eya kple eƒe ƒomea me tɔwo nɔ Atopixco, si nye kɔƒe aɖe le Hidalgo nutome le Mexico. Woda ahe ale gbegbe, eye nusiwo woɖuna koŋ enye abolo, ayi, mɔli, kple atadi veve. Alesi woƒe nuɖuɖu to vovo tso Angélica ƒe ƒome si míeyɔ va yi le gɔmedzedzea me tɔ gbɔe enye be wotsɔa atikutsetse me tsi, kple hlo vi aɖe kpakple amagbe vovovo siwo dometɔ geɖe woda tso kɔƒe me la kpena ɖe eŋu. Wodzena agbagba ɖua atikutsetsewo fũ ne wodo le woƒe ɣeyiɣiwo me. Woƒe kutrikukua na wonɔa lãmesẽ nyui me.\nNunyiamewo Zazã Kple Nunyiamewo Ŋuti Nusrɔ̃ƒe ƒe tatɔ Ðk. Adolfo Chávez, kafui be woatsɔ nuɖuɖu siwo wokpɔna tsoa lãwo me akpe ɖe nuɖuɖua ŋu, gake womeganye nuɖuɖua ƒe akpa gãtɔ o. Le kpɔɖeŋu me, àte ŋu aɖa nane ade azi vi aɖe eme atsɔ anagote, amagbewo, kple ayi atsakae. Ð.k. Chávez gblɔ be: “Nusiae woyɔ le nuɖuɖuŋutinunya me be ‘nudonui.’” Ke nusi ŋu nàlé ŋku ɖo vevie enye be: Klɔ atikutsetseawo kple amagbewo ŋu nyuie ɣesiaɣi, vevietɔ esiwo woaɖu mumui.\nEle be nuɖuɖua nanye esi asɔ na ame, eye ele be woabu ƒe si woxɔ, ne ŋutsu alo nyɔnue ame nye, kple alesi amea nɔa agbee ŋu. Le ame tsitsiwo gome la, ame aɖewo gblɔ be anyo be woaɖu atikutsetse kple amagbewo teƒe eve le nuɖuɖu ɖesiaɖe me eye nukuwo kple ayi hamehame si sɔ gbɔ nyuie nakpe ɖe eŋu. Wokafui be nuɖuɖu siwo tso lãwo me nanye akpa sue aɖe ko le nuɖuɖu me, eye tɔmelã, koklolã si meda ami o, kple ʋulã si meda ami o nanye lã siwo koŋ woazã. Wogagblɔ be anyo be woaɖe aminu kple sukli ɖuɖu dzi akpɔtɔ.\nAmesiwo le dukɔ madeŋgɔwo me eye woda ahe gɔ̃ hã ate ŋu atrɔ asi le woƒe nuɖuɖu ŋu ɣeaɖewoɣi. Le mɔ ka nu? To nuɖuɖu si me woakpɔ nunyiame le zazã me eye woanɔ vovovowo zãm ahanɔ wo tsakam, le kpɔɖeŋu me abe nukuwo tsɔtsɔ tsaka ayi hamehame ene. To lã alo azi sue aɖe zazã me atsɔ ana amenyinu nanɔ nuɖuɖua me. To amagbe siwo wɔna le mia gbɔ kple atikutsetse geɖe ɖuɖu me le woƒe bɔbɔɣi.\nMía Wɔla la na ‘woɖea nuɖuɖu tsoa anyigba me’ na míaƒe ŋudɔwɔwɔ. (Psalmo 104:14) Biblia la gblɔ le Nyagblɔla 9:7 be: “Yi nàɖu wo abolo kple dzidzɔ.” Dikekemanɔmee la, aɖe vi na mí ne míewɔa nuɖuɖu vivi nyui siwo Wɔla la na mí la ŋudɔ pɛpɛpɛ woda sɔ.\nƑUƑOƑO GBÃTƆ: nukuwo kple nuɖuɖu siwo ɖona le to me\nƑUƑOƑO EVELIA: ayi hamehame, ʋulã, tɔmelã, azi, kple, notsi kple nusiwo woɖe tso eme\nƑUƑOƑO ETƆ̃LIA: atikutsetsewo kple amagbewo\nƉoe Ɖe Amewo Ɖoe Ɖe Amewo Nunyiamewo Le Gbɔwò\ng02 5/8 axa 10-12


Nu Kae Wòle Be Manya Tso Kamedefefe Ŋu? | Sɔhɛwo Biana Be\nGBE BUBU Afrikaans Albanian Amharic Arabic Arabic (Lebanon) Armenian Azerbaijani Brazil Tokunɔgbe Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Haitian Creole Hausa Hebrew Hiligaynon Hindi Hindi (Roman) Hungarian Iban Igbo Iloko Indonesian Italian Japanese Kazakh Kazakh (Arabic) Kikaonde Kinyarwanda Kirghiz Kirundi Kongo Korean Lingala Lithuanian Macedonian Malagasy Malay Malayalam Maltese Myanmar Nepali Norwegian Nzema Oromo Ossetian Polish Portuguese Portuguese (Portugal) Romanian Russian Sepedi Serbian Serbian (Roman) Setswana Shona Sinhala Slovak Slovenian Spanish Swahili Swedish Tagalog Tatar Telugu Thai Tigrinya Tiv Turkish Twi Ukrainian Uzbek Uzbek (Roman) Vietnamese Xhosa Yoruba Zulu\nKamedefefe ate ŋu aɖe vi na wò eye ate ŋu agblẽ nu le ŋuwò hã. Enɔ te ɖe kamedefefe si ƒomevi si wònye, ale si nèkpɔa gome le eme kple ɣeyiɣi si nèzãna ɖe eŋu la dzi.\nVi kawoe wòate ŋu aɖe na wò?\nNu kawoe wòate ŋu agblẽ le ŋuwò?\nKamedede dea ame ƒe lãmesẽ dzi. Biblia gɔ̃ hã gblɔ be “kamedede nyo.” (1 Timoteo 4:8, etenuŋɔŋlɔ) Ŋutsuvi aɖe si ŋkɔe nye Ryan gblɔ be: “Kamedede nana ame nɔa afɔte. Eɖea vi na ame wu videofefewo.”\nKamedefefe tea ŋu nana ame srɔ̃a nuwɔwɔ le ha me kpakple ɖokuidziɖuɖu. Wowɔ kamedefefe ƒe kpɔɖeŋu aɖe le Biblia me tsɔ fia nu vevi aɖe mí. Biblia gblɔ be: “Duƒula siwo le ho ʋlim la katãe ƒua dua, gake ame ɖeka koe xɔa dziɖuɖufetu la.” Eye wògblɔ kpee be: “Ame sia ame si le gome kpɔm le hoʋiʋli me la ɖua eɖokui dzi le nuwo katã me.” (1 Korintotɔwo 9:24, 25) Nufiame kae le eme? Ebia ɖokuidziɖuɖu kple nuwɔwɔ aduadu hafi ame nate ŋu awɔ ɖe kamedefefea ƒe sewo dzi. Ðetugbui aɖe si ŋkɔe nye Abigail lɔ̃ ɖe nya sia dzi. Egblɔ be: “Kamedefefe kpe ɖe ŋunye menya ale si mawɔ nu aduadu kple amewo kple ale si maɖo dze kple amewo.”\nKamedefefe nana xɔlɔ̃wɔwɔ me sẽna. Fefe ɖekae tea amewo ƒoa ƒu. Ŋutsuvi aɖe si ŋkɔe nye Jordan gblɔ be: “Hoʋiʋli aɖe si nu nɔa fefe ɖe sia ɖe kloe me, gake nenye dzidzɔdoname ta koe míefe fefe ma la, enye mɔ nyui aɖe si dzi míetona dzea xɔlɔ̃wo.”\nFefe si ƒomevi nèfena. Biblia gblɔ be: “Yehowa doa ame dzɔdzɔe kple ame vɔ̃ɖi siaa kpɔna; eléa fu ame sia ame si lɔ̃a ŋutasẽnuwɔwɔ.”—Psalmo 11:5.\nŊutasẽnuwo sɔŋ koe wowɔna le kamedefefe aɖewo me. Le kpɔɖeŋu me, ɖetugbui aɖe si ŋkɔe nye Lauren gblɔ be: “Kɔdada ƒe taɖodzinu koŋ ye nye be woaƒo ame aɖe. Gake esi míenye Kristotɔwo ta la, míeƒoa asa na kɔdada, ke nu ka tae míakpɔ kɔdada atsɔ aɖe modzakae?”\nBu eŋu kpɔ: Ðe nèfea fefe siwo me adã le alo kpɔa wo evɔ gblɔna be mana yeawɔ ŋutasẽnu aɖeke oa? Nenye nenemae la, ke ɖo ŋku nya si Psalmo 11:5 gblɔ la dzi. Egblɔ be Yehowa léa fu ame si “lɔ̃a ŋutasẽnuwɔwɔ” ke menye ame si le ewɔm ɖeɖe ko o.\nAle si nèfenae. Biblia gblɔ be: “Migawɔ naneke le dzrehehe alo bubu dzodzro didi ta o, ke boŋ mitsɔ ɖokuibɔbɔ bu ame bubuwo be wonye gã wu mi.”—Filipitɔwo 2:3.\nEnye nyateƒe be hoʋiʋli aɖe si nu nɔa fefe ɖe sia ɖe si me ame hatsotso eve le gome kpɔm le la me godoo ya. Gake maɖu-dzi-godoo ƒe nɔnɔme menana fefe la vivina o. Sɔhɛ aɖe si ŋkɔe nye Brian gblɔ be: “Hoʋiʋli ate ŋu aɖo mewò. Ne èbi ɖe fefe aɖe me la, ke ele be nànɔ dɔ wɔm tso ɖokuibɔbɔ hã ŋu.”\nBu eŋu kpɔ: Ðekakpui aɖe si ŋkɔe nye Chris gblɔ be, “Míeƒoa bɔl kwasiɖa sia kwasiɖa, eye nu vevi wɔa mía dometɔ aɖewo.” Eya ta bia ɖokuiwò be, ‘Nu kawoe nana be nu vevi wɔa amewo? Nu kae mate ŋu awɔ aɖe esia dzi akpɔtɔ?’\nƔeyiɣi si nèzãna ɖe eŋu. Biblia gblɔ be míakpɔ “nu siwo le vevie wu” la adze sii.—Filipitɔwo 1:10.\nEle be nàɖo nu vevitɔwo nɔƒe gbãtɔ; nu siwo ku ɖe mawusubɔsubɔ ŋu naxɔ nɔƒe gbãtɔ. Fefe aɖewo xɔa gaƒoƒo geɖe, wò ŋutɔ èɖale fefea fem loo alo ènɔ anyi le ekpɔm o. Ðetugbui aɖe si ŋkɔe nye Daria gblɔ be: “Nye kple nɔnye míehea nya le ɣeyiɣi gbogbo si mezãna tsɔ kpɔa kamedefefewo le television dzi evɔ wònye be mate ŋu azã ɣeyiɣi ma ɖe nu bubu ŋu hafi la ta.\nDzitsitsi ɖe kamedefefe ŋu akpa le ko abe dzedede nuɖuɖu me wòaƒo dzeve ene\nBu eŋu kpɔ: Ðe nèɖoa to dziwòlawo ne woɖo aɖaŋu na wò ku ɖe nu siwo le vevie na wò wu ŋua? Ðetugbui aɖe si ŋkɔe nye Trina gblɔ be: “Ne nye kple nɔvinyewo míele kamedefefe aɖe kpɔm la, nɔnye ɖoa ŋku edzi na mí be, ne míekpɔ fefea loo alo mímekpɔe o, woaxe fe na fefea wɔlawo ya godoo. Eye wòbiaa mí be, ‘Gake ame kae axe fe na miawo ya?’ Nu si gblɔm wòlee nye be: Fefewɔlaawo ya ƒe dɔwɔɖui ye nye ema. Gake ne míedo kpo míaƒe sukudɔdeasiwo kple aƒemedɔwo wɔwɔ la, agbea made mía dzi le etsɔme o. Nya si ko gblɔm dada le na míe nye be mele be televisionkpɔkpɔ alo fefe nanye nu vevitɔ na mí le agbe me o.”\n“Kamedede nye fefe, enana míekpɔa dzidzɔ eye wòdea ameti bliboa dzi. Ekpena ɖe ame ŋu wòsrɔ̃a ale si wòabɔbɔ eɖokui ne eɖu dzi eye wòalé dzi ɖe ƒo nenye be meɖu dzi o.”—Abigail.\n“Kamedede dzɔa dzi nam, gake mele vevie de nu bubu siwo wòhiã be mawɔ la nu o. Nye ya, ne mewɔ nye dɔ veviwo vɔ ko hafi mekpɔa kamedefefe tsɔ ɖea modzaka. Edea agbe menye eye wòkpena ɖe ŋunye metsɔa nu vevitɔwo ɖoa nɔƒe gbãtɔ.”—Deven.\nDa Sɔ Le Modzakaɖeɖe Kple Wò Dɔdeasiwo Wɔwɔ Me\nƉoe Ɖe Amewo Ɖoe Ɖe Amewo Nu Kae Wòle Be Manya Tso Kamedefefe Ŋu?


KARABARA 25 AKP - Gɔ Festo ɔba ɔ̃ɔbo ibuiti nɛ iso ɔto - Bible Search\nKARABARA 24 KARABARA 26\nPaulo Ɔkarɛ Sɔ Ɔ̃ Itɔ̃me Aakɛlɛ Igarakpakpa Kɔrɛ.\n1Gɔ Festo ɔba ɔ̃ɔbo ibuiti nɛ iso ɔto ɔba ɔ̃aɖe ikpɛnɛ tɛare ne, ɔrui i Kaisarea ɔkɛlɛ Yerusalem. 2Mmɔ i masɔrɛdze makpakpa gu ma Yudase matɔ̃ɖedze ɔɣere wũ Paulo iso itɔ̃me, matã wũ iti sɔ, 3ɔbualɛ ma si ɔɖi Paulo ɔbɔ i Yerusalem. Ma adzuni loɖe sɔ maawɛrɛ i ɔri iso maɖoe wũ. 4Ɣɛɛ Festo ɔɣere ma sɔ, “Yorɛdze Paulo pia i Kaisarea, fiɛ mme wũ loto loakɛlɛ mmɔ i ɔwi kurukutu ame. 5Ne ɔso mitã sɔ mi matɔ̃ɖedze si masiai me maba maɖi ɔ̃ aɣɛrɛ mate.”\n6Lɛ akpɛnɛ farafana ito ikɛlɛ aweo ame ne, Festo ɔkpese ɔkɛlɛ Kaisarea. Iyi nɛ ɔbo mmɔ kaɖesɛ̃a ne, ɔsɛ i Paulo itɔ̃me iso. 7Gɔ Paulo ɔba atɔ̃mekaɣɛkɔ̃ ne, ma Yudase ma lobɔrɛ i Yerusalem ɔba maaki malɔ wũ matsɛ nnya siare gbodzoo iɖaɛ isia wũ iso i ara wa ma mɔmɔ maɣe sɔ ana i ne ame.\n8Paulo ɔɖi so kanya ɔɣere ma sɔ, “Loiɣɛrɛ ma Yudase mmara ɣee ma isɔrɛyo ɣee Igarakpakpa mmara iso.”\n9Ɣɛɛ gɔ Festo to ɔbie sɔ ma Yudase si maɖɔɛ ɔ̃ itɔ̃me ɔso ne, ɔkarɛ Paulo sɔ, “Abie sɔ aakɛlɛ Yerusalem si losɛ loaɣɛgu-ɔ atɔ̃me i mmɔ?”\n10Paulo ɔɣere wũ sɔ, “Ooɣo! Loɣɛ i karɔ̃ gagbe ɔɖuɖu igara mɔmɔ atɔ̃mekaɣɛkɔ̃, ngbegɔ ikote sɔ maaɣɛgu me atɔ̃me. Fɔ mɔmɔ aɣe sɔ loiɣɛrɛ ma Yudase. 11Si lobara nnɛ lokote sɔ maaɖoe me ne, lotɔrã sɔ maɖoe me! Ɣɛɛ si loiɣɛrɛ ne, idaaba sɔ fɔ ɣee kuwɛ̃ aasu me ɔtã mmagbe. Ne ɔso nto lobie sɔ loasu wũ itɔ̃me lokɛlɛgu Igarakpakpa katɔ̃!”\n12Ne kama gɔ Festo ɔsɛ iti ame gu makpakpa ne, ɔɣere wũ sɔ, “Gɔ fɔ sɔ aasu fɔ itɔ̃me akɛlɛgu Igarakpakpa katɔ̃ ɔso ne, ɔ̃ katɔ̃ aakɛlɛ.”\nIgara Agripa Gu Bernike Ɔnɔ Paulo Itɔ̃me.\n13Ayi arɛ̃saã kama ne, Igara Agripa gu ɔ̃ ɔnyiiko gɔ marɔ Bernike ɔba Festo kɔrɛ i Kaisarea sɔ si maba maya wũ. 14Mawe i mmɔ ayi gbodzoo, ne ɔso Festo ɔsu Paulo itɔ̃me ɔɣere igara gɔgbe sɔ, “Ɔrɛrɛ̃ ɔwɛ̃ pia i iyo ngbe gɔ Felike ɔnyua wũ ɔsɛ. 15Gɔ losɛ Yerusalem ne, masɔrɛdze makpakpa gu ma Yudase matɔ̃ɖedze ɔɣere me ara i ɔ̃ iso, maɣere me sɔ lotã wũ kukpi ipɔ.\n16“Loɖi karɔ̃ lote ma ɔluwɛ̃ sɔ ma Romase mmara iitã ɔri sɔ maatã ɔturi ipɔ fiɛ maaɣɛgu wũ atɔ̃me. Ikote sɔ maatã wũ ɔri sɔ ɔ̃ gu mma lona atɔ̃me aasarɛ maɖi so kanya tɔtɔ. 17Ne ɔwi gɔ maba ngbe, i itɔ̃me nɛgbe ɔso ne, loinina ɔwi ɖuɖuuɖu. Iyi nɛmɔ ame kaɖesɛ̃a ne, losɛ i atɔ̃mekaɣɛkɔ̃ iyara iso lotã sɔ maɖi ɔrɛrɛ̃ gɔgbe mabɔ me. 18Ɣɛɛ ne, atɔ̃me wa maɣɛ masegu i ɔ̃ iso ne, iiɖe nwa lonyɔ ɔri lotã. 19Ara wa iso maɖaɛ wũ kanya nɖe ma kafɔkaɖe iso gu ɔrɛrɛ̃ gɔ marɔ Yesu gɔ lokpi, fiɛ Paulo to ɔɣɛ sɔ ɔpia ngbã iso! 20Lokpɔkpɔtɔ alasɔ loiɣe kumɛgɔ loaɖaɛ itɔ̃me. Ne ɔso lokarɛ Paulo si ɔ̃atɔrã bokɛlɛ Yerusalem si boasɛ boafafarɛ ɔ̃ itɔ̃me ame i mmɔ. 21Ɣɛɛ Paulo ɔɣɛ sɔ ɔ̃asu ɔ̃ itɔ̃me ɔkɛlɛgu Igarakpakpa kɔrɛ. Ne ɔso lotã sɔ masu wũ mapia i iyo gbɔgbɔɔgbɔ ɔwi gɔ loasese wũ Igarakpakpa kɔrɛ.”\n22Ne Igara Agripa ɔɣere Festo sɔ, “Lobie sɔ mme mɔmɔ loanɔ ɔ̃ itɔ̃me.”\nNe Festo ɔɣere wũ sɔ, “Ato anɔ ɔ̃ itɔ̃me kɔrãkaɖe!”\nMakɔ Paulo Mabɔ Agripa Katɔ̃.\n23Ne gɔ kaɖe ɔsɛ̃ ne, Igara Agripa gu Bernike ɔpia ma agarara, fiɛ maba atɔ̃mekaɣɛkɔ̃ mmɔ. Makpakpɛ̃dze ɔkpakpa gu kaɖe makpakpa ɔsiai ma kama. Ne Festo ɔtã maɖi Paulo mabɔ ne. 24Ne Festo ɔɣɛ sɔ, “Igara Agripa gu mi ma losakanya ngbe, ɔrɛrɛ̃ gɔgbe nɖe ngɔ i ma Yudase ma i Yerusalem gu mma i Kaisarea ngbe ɔɖuɖu to mabie sɔ maɖoe ne. 25Ɣɛɛ i wũ adzuni kanya ne, ɔ̃ibara kuira nɛ lokote itã sɔ maaɖoe wũ, ɣɛɛ gɔ sɔ ɔ̃ itɔ̃me si ikɛlɛ Igarakpakpa kɔrɛ ɔso ne, lonyɔ sɔ loasese wũ. 26Ɣɛɛ lona kuira pɔtĩ nɛ loatsɛrɛ losese Igarakpakpa i ɔ̃ iso. Ne ɔso fiɛ loɖi wũ lobɔ mi ɔɖuɖu katɔ̃ titirio fɔ Igara Agripa sɔ iaki itɔ̃me nɛgbe ame irere ne, loana nnɛ loatsɛrɛ. 27Alasɔ ne, iikote sɔ loasu yorɛdze losese Igarakpakpa atɔ̃mekaɣɛkɔ̃ gɔ loitsɛrɛ ɔ̃ aɣɛrɛ losese igara.”


Marko 12 | Biblia Le Internet Dzi | Xexe Yeye Gɔmeɖeɖe (1984)\n12 Azɔ hã, ete nuƒoƒo na wo to kpɔɖeŋuwo me be: “Ame aɖe de waingble, eye wòtɔ kpɔ ƒo xlãe, ewɔ wainfiãƒe ɖe eme, eye wòtu xɔ kɔkɔ aɖe ɖe eme, eye wòtsɔe de asi na agbledela aɖewo, eye wòzɔ mɔ yi duta. 2 Ke esi nuŋeɣi ɖo la, edɔ eƒe kluvi ɖeka ɖe agbledelaawo gbɔ, be wòaxɔ waingble la me kutsetse aɖewo tso agbledelaawo gbɔ avae. 3 Ke wolée, ƒoe, eye wogbugbɔe ɖo ɖa asi ƒuƒlui. 4 Eye wògadɔ kluvi bubu ɖe wo gbɔ; eye woxlã nu ɖe ta na eya hedo vloe. 5 Eye wògadɔ kluvi bubu, ke wowu eya; egadɔ bubu geɖewo, gake woƒo wo dometɔ aɖewo, eye wowu wo dometɔ aɖewo hã. 6 Ame ɖeka ganɔ esi, si nye via si gbɔ melɔ̃a nu le o. Mlɔeba la, edɔe ɖe wo gbɔ gblɔ be, ‘Woabu vinyea ya.’ 7 Gake agbledela mawo gblɔ le wo nɔewo dome be: ‘Ame siae nye domenyila la. Miva ne míawui, ne domenyinu la nazu mía tɔ.’ 8 Ale wolée hewui, eye wokɔe ƒu gbe ɖe waingble la godo. 9 Nu kae waingbletɔa awɔ? Ava, eye wòatsrɔ̃ agbledelaawo, eye wòatsɔ waingble la ade asi na ame bubuwo. 10 Ðe miexlẽ ŋɔŋlɔ sia kpɔ oa, be, ‘Kpe si xɔtulawo gbe la, esiae va zu dzogoedzikpe vevitɔ. 11 Yehowa gbɔe esia tso va eme, eye wònye nukunu le míaƒe ŋkuwo me’?” 12 Ale wote mɔnudidi le ale si woawɔ alée ŋu, gake wonɔ vɔvɔ̃m na ameha la, elabena wokpɔe dze sii be yewo tae wòwɔ kpɔɖeŋua ɖo. Eya ta wogblẽe ɖi hedzo. 13 Emegbe wodɔ Farisitɔwo kple Herodes habɔbɔ me nɔlawo dometɔ aɖewo ɖe egbɔ, be woalée le eƒe nuƒo me. 14 Esi ame siawo va la, wogblɔ nɛ be: “Nufiala, míenyae be ètoa nyateƒe, eye mèdea ame dzi o, elabena mèwɔa nu ɖe ame ƒe gotagome dzedzeme nu o, ke boŋ èfiaa Mawu ƒe mɔ la le nyateƒea nu: Ðe se ɖe mɔ be míaxe adzɔ na Kaisaroa, alo se meɖe mɔ o? 15 Ðe wòle be míaxee loo alo mele be míaxee o?” Esi wòkpɔ woƒe alakpanuwɔwɔa la, egblɔ na wo be: “Nu ka tae miele teyem kpɔ? Mitsɔ denario ɖeka vae nam makpɔ.” 16 Wotsɔ ɖeka vae. Eye wògblɔ na wo be: “Ame ka ƒe nɔnɔmetata kple nuŋɔŋlɔ ye nye esia?” Wogblɔ nɛ be: “Kaisaro tɔe.” 17 Eya ta Yesu gblɔ be: “Mitsɔ nu siwo nye Kaisaro tɔ la na Kaisaro, gake nu siwo nye Mawu tɔ la, na Mawu.” Eye eƒe nu wɔ nuku na wo. 18 Azɔ Zadukitɔwo va egbɔ, ame siwo gblɔna be tsitretsitsi aɖeke meli o, eye wotsɔ nyabiase sia ɖo eŋkume be: 19 “Nufiala, Mose ŋlɔ ɖi na mí be ne ame aɖe nɔviŋutsu ku, eye wògblẽ srɔ̃ ɖi, gake megblẽ vi aɖeke ya ɖi o la, ele be nɔvia naxɔ nyɔnua aɖe, eye wòado ƒome ɖi na nɔvia. 20 Nɔviŋutsu adre aɖewo nɔ anyi; eye gbãtɔa ɖe srɔ̃, gake esi wòku la, megblẽ vi aɖeke ɖi o. 21 Eye evelia ɖe nyɔnua, gake eya hã ku esi megblẽ vi aɖeke ɖi o, eye etɔ̃lia hã nenema ke. 22 Eye wo ame adre la dometɔ aɖeke megblẽ vi aɖeke ɖi o. Mlɔeba la, nyɔnu la hã va ku. 23 Le tsitretsitsia me ɖe, wo dometɔ ka srɔ̃ wòanye? Elabena wo ame adre la katã ɖee kpɔ.” 24 Yesu gblɔ na wo be: “Ðe menye esia tae mieda ƒu, elabena mienya Ŋɔŋlɔawo alo Mawu ƒe ŋusẽ la oa? 25 Elabena ne wofɔ tso ame kukuwo dome la, ŋutsuwo meɖea srɔ̃ o, eye wometsɔa nyɔnuwo nana be woaɖe o, ke boŋ wonɔna abe mawudɔla siwo le dziƒo ene. 26 Gake le ame kukuwo ŋuti, be woafɔ ɖe tsitre la, ɖe miexlẽe le Mose ƒe agbalẽa me kpɔ, le ŋuve ŋuti nuŋlɔɖia me, ale si Mawu gblɔ nɛ be: ‘Nyee nye Abraham ƒe Mawu kple Isak ƒe Mawu kple Yakob ƒe Mawu’ oa? 27 Menye ame kukuwo ƒe Mawue wònye o, ke boŋ agbagbeawo tɔe. Mieda ƒu ŋutɔ.” 28 Ke esi agbalẽfialawo dometɔ ɖeka si va hesee wonɔ nya ʋlim la, nyae be eɖo eŋu na wo nyuie la, ebiae be: “Se kae nye gbãtɔ le wo katã dome?” 29 Yesu ɖo eŋu be: “Gbãtɔe nye, ‘Oo Israel, see, Yehowa mía Mawu la, Yehowa ɖeka koe, 30 eye ele be nàlɔ̃ Yehowa wò Mawu, kple wò dzi blibo kple wò luʋɔ blibo kple wò tamesusu blibo kpakple wò ŋusẽ blibo.’ 31 Eveliae nye esi, ‘Ele be nàlɔ̃ hawòvi abe wò ŋutɔ ɖokuiwò ene.’ Se bubu aɖeke meli si lolo wu esiawo o.” 32 Agbalẽfiala la gblɔ nɛ be: “Nufiala, ègblɔe nyuie le nyateƒe la nu be, ‘Ðeka koe wònye, eye bubu aɖeke megali o, negbe Eya ko’; 33 eye be woalɔ̃e kple ame ƒe dzi blibo kple ame ƒe gɔmesese blibo kple ame ƒe ŋusẽ blibo, eye be woalɔ̃ ame havi abe ame ɖokui ene alea la, exɔ asi sãsãsã wu numevɔsawo kple vɔsasawo katã.” 34 Esi Yesu kpɔ be eɖo nyaa ŋu nunyatɔe la, egblɔ nɛ be: “Mèle adzɔge tso Mawu fiaɖuƒe la gbɔ o.” Ke dzi megaɖo ame aɖeke ƒo be wòabia nya bubu aɖekee o. 35 Gake esi Yesu nɔ nyaa ŋu ɖom la, ete gbɔgblɔ, abe ale si wòfia nui le gbedoxɔa me ene be: “Aleke wɔ agbalẽfialawo gblɔna be David vie Kristo la nye? 36 David ŋutɔ gblɔ to gbɔgbɔ kɔkɔe la dzi be: ‘Yehowa gblɔ na nye Aƒetɔ be: “Bɔbɔ nɔ anyi ɖe nye nuɖusi me, va se ɖe esime matsɔ wò futɔwo ade wò afɔ te.”’ 37 David ŋutɔ yɔe be ‘Aƒetɔ,’ ke aleke wòdzɔe be wònye via?” Eye ameha gã la nɔ to ɖomee dzidzɔtɔe. 38 Eye le eƒe nufiafia me la, eyi edzi gblɔ be: “Mikpɔ mia ɖokui dzi nyuie le agbalẽfiala siwo dina be yewoanɔ awu ʋlayawo me anɔ tsatsam, eye wolɔ̃a gbedonamewo le asi me, 39 kple ŋgɔgbezikpuiwo dzi nɔnɔ le ƒuƒoƒewo, kpakple bubunɔƒewo nɔnɔ le fiẽnuɖuƒewo la ŋu. 40 Woawoe nye ame siwo baa ahosiwo hexɔa woƒe aƒewo le wo si, eye wowɔa ameŋkumenu nɔa gbe legbewo dom ɖa; ame siawo ƒe ʋɔnudɔdrɔ̃ le sesẽ ge wu.” 41 Eye wòbɔbɔ nɔ anyi dze ŋgɔ nudzɔɖakawo, eye wòte ŋkuléle ɖe ale si amewo nɔ ga dam ɖe nudzɔɖakawo mee ŋu; eye kesinɔtɔ geɖewo tsɔ gaku geɖe nɔ wo me dem. 42 Azɔ ahosi dahe aɖe va de gaku sue eve, siwo ƒe home le sue ŋutɔ la, eme. 43 Eya ta eyɔ eƒe nusrɔ̃lawo va eɖokui gbɔ gblɔ na wo be: “Vavã mele egblɔm na mi be, nu si ahosi dahe sia tsɔ de eme la sɔ gbɔ wu esi ame mawo katã de nudzɔɖakaawo me; 44 elabena wo katã wotsɔ nu siwo le wo si la ƒe ɖe ko va de eme, gake eya tso eƒe ahedada me tsɔ nu siwo katã le esi, si nu wòanɔ agbe ɖo la, de eme.”


Yesaya 17 | Biblia Le Internet Dzi | Xexe Yeye Gɔmeɖeɖe\nNya ɖe Damasko ŋu (1-11)\nYehowa ahe nya ɖe dukɔwo ŋu (12-14)\n17 Nya ɖe Damasko+ ŋu: “Kpɔ ɖa! Damasko maganye du azɔ o,Azu aƒedo.+ 2 Woagblẽ Aroer+ ƒe duwo ɖi;Woazu teƒe siwo lãhawo atsyɔ akɔ ɖoEye ame aɖeke mado voɖi na wo o. 3 Du sesẽwo nu ayi le Efrayim,+Fiaɖuƒe la nu ayi le Damasko;+Eye Siria ƒe ame susɔeawo ƒe bubuNu ayi abe Israel-viwo tɔ ene,” aʋakɔwo ƒe Yehowa ye gblɔe. 4 “Gbe ma gbe la, Yakob ƒe bubu ayi to,Eye eƒe ŋutilã dami la aɖi ku. 5 Anɔ abe ale si nuŋela ŋea nuku si le bo dzi,Eye eƒe asi ŋea nukui ene,Abe ame si le nuku siwo tsi agble me fɔm le Refaim Bali+ me la ene. 6 Nuku siwo woafɔ koe asusɔ,Anɔ ko abe ale si woƒoa amiti ene: Kutsetse ɖiɖi eve alo etɔ̃ koe tsia eƒe ɖɔme ɖaa.Wo ame ene alo atɔ̃ koe anɔ alɔ tsekuawo dzi,”+ Yehowa, Israel ƒe Mawu, ye gblɔe. 7 Gbe ma gbe la, amegbetɔ atrɔ ɖe Ewɔla ŋu, eye eƒe ŋkuwo anɔ Israel Ƒe Kɔkɔetɔ la ŋu. 8 Matrɔ kɔ ɖe vɔsamlekpui+ siwo nye eƒe asinudɔwɔwɔ ŋu o;+ eye maɖe ŋku ɖe nu si eƒe asibidɛwo wɔ la o, eɖanye Aserawo alo nu siwo dzi wodoa dzudzɔ ɖo o. 9 Gbe ma gbe la, eƒe du sesẽawo azu abe teƒe si wogblẽ ɖi le ave me ene,+Abe atilɔ si amewo gblẽ ɖi le Israel-viwo ŋgɔ ene;Azu aƒedo. 10 Elabena èŋlɔ wò xɔname ƒe Mawu+ la be;Mèɖo ŋku wò Agakpe+ si nye wò mɔ́ sesẽ la dzi o. Esia tae nède agble nyuiwo,Eye nèdo ame tutɔ* ƒe nu miemie fẽwo ɖe wo me. 11 Ètɔ kpɔ ɖe wò agble ŋu le ŋkeke me,Eye èna wò nuku la mie le ŋdi,Gake màŋe nuku aɖeke o le dɔléle kple veve si nu matsi o ƒe ŋkeke la dzi.+ 12 Mise ɖa! Dukɔ geɖewo le ʋunyaʋunya wɔm,Wodze agbo abe atsiaƒu ene! Dukɔwo ƒe hoowɔwɔ,Wo ŋkɔ le ɖiɖim abe tɔ dzeagbowo ƒe hoowɔwɔ ene! 13 Dukɔwo ƒe hoowɔwɔ aɖi abe tsi geɖewo ƒe hoowɔwɔ ene. Ablu ɖe wo ta, eye woasi ayi didiƒe ke,Woanya wo ɖe nu abe tsro le ya nu le towo dzi,Kple gbe ƒuƒu le ahom nu ene. 14 Fiẽ la, ŋɔdzi li. Hafi ŋu nake la, womegali o. Esiae nye ame siwo le mía ham la tɔ gomeKple ame siwo le adzo dam mí la tɔ nua.\n^ Alo, “mawu tutɔ.”


GBE BUBU Abbey Adza Afrikaans Ahanta Albanian Altai Alur Amerika Tokunɔgbe Amharic Angola Tokunɔgbe Arabic Arabic (Morocco) Argentina Tokunɔgbe Armenian Armenian (West) Assamese Attié Aukan Australia Tokunɔgbe Aymara Azerbaijani Azerbaijani (Cyrillic) Bambara Baoule Bashkir Basque Bassa (Cameroon) Bassa (Liberia) Batak (Dairi) Batak (Karo) Batak (Simalungun) Batak (Toba) Belize Kriol Bengali Bicol Bislama Bissau Guinean Creole Bolivia Tokunɔgbe Boulou Brazil Tokunɔgbe Bulgaria Tokunɔgbe Bulgarian Bété Cambodian Carib Catalan Cebuano Changana (Mozambique) Changana (Zimbabwe) Chavacano Chichewa Chile Tokunɔgbe Chin (Hakha) Chin (Tiddim) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinamwanga Cinyanja Colombia Tokunɔgbe Comorian (Ngazidja) Costa Rica Tokunɔgbe Croatian Czech Czech Republic Tokunɔgbe Damara Dangme Danish Digor Douala Drehu Dusun Dutch Ecuador Tokunɔgbe Efik El Salvador Tokunɔgbe Emberá (Catío) Esan Estonian Eŋlisi Eʋegbe Fang Fante Faroese Fijian Finland Tokunɔgbe Finnish Fon Frafra France Tokunɔgbe Franse Ga Galician Garifuna Georgian German Germany Tokunɔgbe Ghana Tokunɔgbe Ghomálá’ Gitonga Gokana Greece Tokunɔgbe Greek Greenlandic Guadeloupean Creole Guarani Guarani (Bolivia) Guatemala Tokunɔgbe Guerze Guianese Creole Gujarati Gun Guna Guéré Haitian Creole Hausa Havu Hebrew Herero Hiligaynon Hindi Hiri Motu Hmong (Ɣi) Honduras Tokunɔgbe Huastec (San Luis Potosi) Huave Huichol Hungarian Hungary Tokunɔgbe Hunsrik Iban Ibanag Ibinda Icelandic Igbo Iloko India Tokunɔgbe Indonesia Tokunɔgbe Indonesian Irish Isoko Italian Italy Tokunɔgbe Itawit Japan Tokunɔgbe Japanese Javanese Jula Kabiye Kabuverdianu Kabyle Kachin Kannada Karen (S'gaw) Kazakh Kazakh (Arabic) Kekchi Khana Khasi Kikaonde Kikongo Kikongo ya Leta Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kisonge Kituba Kongo Korea Tokunɔgbe Korean Kpelle Krio Kurdish Kurmanji Kurdish Kurmanji (Caucasus) Kwangali Kwanyama Kyangonde Lahu Lambya Laotian Lari Latgalian Latvian Lenje Lhukonzo Lingala Lithuanian Lolo Lomwe Low German Luganda Lugbara Lunda Luo Luvale Macedonian Macua Madagascar Tokunɔgbe Makhuwa-Meetto Malagasy Malay Malayalam Malaysia Tokunɔgbe Maltese Mam Mambwe-Lungu Mangareva Maninkakan (Eastern) Mano Manyawa Mapudungun Marathi Marquesian (Hiva Oa) Marquesian (Nuku Hiva) Marshallese Mauritian Creole Maya Mayo Mazahua Mazatec (Huautla) Mbukushu Medumba Mende Meru Mingrelian Miskito Mixe Mixtec (Guerrero) Mixtec (Huajuapan) Mizo Mongolian Moore Motu Mozambique Tokunɔgbe Myanmar Myanmar Tokunɔgbe Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Nahuatl (Veracruz) Navajo Ndau Ndebele Ndebele (Zimbabwe) Ndonga Nepal Tokunɔgbe Nepali Netherlands Tokunɔgbe New Zealand Tokunɔgbe Ngabere Ngangela Ngiemboon Nias Nicaragua Tokunɔgbe Nigerian Pidgin Niuean Norwegian Nsenga Nsenga (Mozambique) Nuer Nyaneka Nyungwe Nzema Odia Okpe Oromo Ossetian Otetela Otomi (Mezquital Valley) Palauan Panama Tokunɔgbe Pangasinan Papiamento (Aruba) Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Pidzin (Kamerun) Pilagá Polish Pomeranian Ponapean Portuguese Portuguese (Portugal) Pular Punjabi Punjabi (Shahmukhi) Páez Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rarotongan Romania Tokunɔgbe Romanian Romany (Bulgaria) Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Serbia) Romany (Southern Greece) Ronga Russia Tokunɔgbe Russian Rutoro Réunion Creole Samoan Sango Saramaccan Sarnami Sena Senoufo (Cebaara) Sepedi Serbian Serbian (Roman) Sesotho (Lesotho) Setswana Seychelles Creole Shona Shuar Sidama Silozi Sinhala Slovak Slovakia Tokunɔgbe Slovenian Solomon Islands Pidgin Somali Spain Tokunɔgbe Spanish Sranantongo Sunda Susu Swahili Swahili (Congo) Swati Sweden Tokunɔgbe Swedish Taabwa Tagalog Tahitian Taiwan Tokunɔgbe Tajiki Talian Tamil Tandroy Tankarana Tarahumara Tarascan Tatar Telugu Tetun Dili Thai Thai (Northeastern) Thailand Tokunɔgbe Tigrinya Tiv Tlapanec Toabaite Tojolabal Tok Pisin Tokelauan Tongan Totonac Tshwa Tsonga Turkish Turkmen Turkmen (Cyrillic) Tuvaluan Twi Tyrewuju Tzeltal Tzotzil Udmurt Uighur (Cyrillic) Ukrainian Urdu Urhobo Uruguay Tokunɔgbe Uruund Uzbek Uzbek (Roman) Valencian Venda Venezuela Tokunɔgbe Vezo Vietnamese Wallisian Waray-Waray Wayuunaiki Welsh Wichi Wolaita Wolof Xavante Xhosa Yacouba Yapese Yemba Yoruba Zande Zapotec (Isthmus) Zapotec (Lachiguiri) Zimbabwe Tokunɔgbe Zulu\nÐe wòadzɔ dzi na wò be nàwɔ numekuku be Biblia me sidzedze geɖe nasu asiwòa? Ðe nèdi vevie be yease mawunyakpukpui aɖe gɔme alo anya Bibliameme aɖe, nyati aɖe, alo teƒe aɖe si woyɔ le Biblia me nyuie wua? Alo èbua ale si Mawu ƒe Nya la ate ŋu akpe ɖe ŋuwò nàkpɔ wò ŋutɔ wò kuxi aɖe gbɔe ŋua? Ekema àte ŋu ayi Fiaɖuƒe Akpataa ƒe agbalẽdzraɖoƒe ava wɔ numekuku.\nÀkpɔ agbalẽ vovovo siwo me nàwɔ numekuku le. Anɔ eme be Biblia-srɔ̃gbalẽ geɖe siwo Yehowa Ðasefowo ta la ƒe akpa gãtɔ mele asiwò le mia degbe me o. Gake àkpɔ míaƒe agbalẽ siwo do nyitsɔ laa la dometɔ geɖe le agbalẽdzraɖoƒe si le Fiaɖuƒe Akpataa me. Anɔ eme be àkpɔ Biblia gɔmeɖeɖe vovovowo, nyagɔmeɖegbalẽ, kple numekugbalẽ bubuwo hã le afi ma. Àte ŋu awɔ numekuku le agbalẽdzraɖoƒea do ŋgɔ na kpekpea alo le kpakpã megbe. Ne woda kɔmpiuta ɖe agbalẽdzraɖoƒea la, ke àkpɔ Watchtower Library le edzi. Esia nye kɔmpiuta dɔwɔɖoɖo si ana nàkpɔ míaƒe agbalẽwo ƒe akpa gãtɔ, eye ele bɔbɔe be nàdi nyatiwo, nya vovovowo, alo mawunyakpukpuiwo le edzi.\nEzazã ɖea vi na ame siwo wɔa dɔdeasiwo le Agbenɔnɔ Kple Subɔsubɔdɔ Kpekpea me. Àte ŋu awɔ numekuku le Fiaɖuƒe Akpataa ƒe agbalẽdzraɖoƒe atsɔ adzra ɖo ɖe wò dɔdeasiwo ŋu. Agbenɔnɔ Kple Subɔsubɔdɔ Kpekpea dzi kpɔla lae kpɔa agbalẽdzraɖoƒea dzi. Ekpɔa egbɔ be míaƒe agbalẽ yeyewo katã le afi ma eye woɖo wo ɖe ɖoɖo nyui nu. Eya alo ame si le Biblia srɔ̃m kpli wò ate ŋu akpe ɖe ŋuwò nànya ale si nàwɔ ake ɖe nyati si dim nèle ŋu. Gake mɔɖeɖe meli be woatsɔ agbalẽ siwo le agbalẽdzraɖoƒea adzoe le Fiaɖuƒe Akpataa me o. Anyo hã be míalé be na agbalẽawo nyuie, eye míagaŋlɔ nu alo ade dzesi nuwo ɖe wo me o.\nBiblia gblɔ be, hafi wò asi natu “sidzedze Mawu” la, ele be nàlɔ̃ ‘adi eyome mɔ abe kesinɔnu si le to me ene.’ (Lododowo 2:1-5) Fiaɖuƒe Akpataa ƒe agbalẽdzraɖoƒe ate ŋu akpe ɖe ŋuwò nàdze esia wɔwɔ gɔme.\nNu kawoe le Fiaɖuƒe Akpataa ƒe agbalẽdzraɖoƒe si nàte ŋu azã atsɔ awɔ numekuku?\nAme kawoe ate ŋu akpe ɖe ŋuwò nànya ale si nàwɔ numekuku le agbalẽdzraɖoƒea?\nNe èdi be yeaɖo agbalẽdzraɖoƒe sue aɖe na ɖokuiwò la, ekema kpɔe ɖa be agbalẽ kawoe le agbalẽxɔƒea si nàte ŋu atsɔ adze egɔmee hã. Ame si le Biblia srɔ̃m kpli wò afia agbalẽ siwo nàhiã fifia si nàte ŋu axɔ la wò.\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo Ame Kawoe Le Yehowa Ƒe Lɔlɔ̃nu Wɔm Egbea?\nOdio Nu siwo woate ŋu aƒo ase ƒe kɔpiwɔwɔ ƒe tiatiawo Ame Kawoe Le Yehowa Ƒe Lɔlɔ̃nu Wɔm Egbea?


1 Samuel 23 | Biblia Le Internet Dzi | Xexe Yeye Gɔmeɖeɖe\nDavid xɔ na Keila dua (1-12)\nSaul ti David yome (13-15)\nYonatan do ŋusẽ David (16-18)\nDavid tsi Saul si me kloe (19-29)\n23 Emegbe wova gblɔ na David be: “Kpɔ ɖa, Filistitɔwo le aʋa wɔm kple Keila,+ eye wole nuku siwo le nukuƒoƒeawo ham.” 2 Eye David bia gbe Yehowa+ be: “Mayi aɖasi Filistitɔ siawoa?” Yehowa ɖo eŋu na David be: “Yi ɖasi Filistitɔwo, eye nàxɔ na Keila.” 3 Ke David ƒe amewo gblɔ nɛ be: “Kpɔ ɖa! Míele vɔvɔ̃m le Yuda+ afi sia tso, ne wòahanye keke Keila kee míayi aɖaho aʋa ɖe Filistitɔwo ƒe aʋalɔgowo ŋua?”+ 4 Eye David gabia gbe Yehowa ake.+ Eye Yehowa ɖo eŋu be: “Tso nàyi Keila, elabena matsɔ Filistitɔwo ade asi na wò.”+ 5 Eya ta David kple eƒe amewo yi Keila, eye wòwɔ aʋa kple Filistitɔwo; ekplɔ woƒe lãhawo dzoe, eye wòwu wo dometɔ gbogbo aɖewo, eye David xɔ na Keilatɔwo.+ 6 Esi Abiatar,+ Ahimelek vi si yina David gbɔ le Keila la, etsɔ kɔmewu ɖe asi yii. 7 Emegbe wova gblɔ na Saul be: “David va Keila.” Eye Saul gblɔ be: “Mawu tsɔe de asi nam,+ elabena eva tu eɖokui ɖe du si nu agbo kple gameti le la me.” 8 Ale Saul yɔ eƒe amewo katã ƒo ƒu be woaho aʋa ɖe Keila ŋu ahaɖe to ɖe David kple eƒe amewo. 9 Esi David se be Saul le vɔ̃ ɖom ɖe ye ŋu la, egblɔ na nunɔla Abiatar be: “Tsɔ kɔmewu la va afii.”+ 10 Eye David gblɔ be: “Oo Yehowa, Israel ƒe Mawu, wò subɔvi se be Saul le didim be yeava Keila ahatsrɔ̃ du la le tanye.+ 11 Ðe Keilatɔwo ƒe kplɔlawo* atsɔm ade asi nɛa? Ðe Saul ava, abe ale si wò subɔvi see enea? Oo Yehowa, Israel ƒe Mawu, meɖe kuku, gblɔe na wò subɔvi la dzro.” Eye Yehowa gblɔ be: “Ele vava ge.” 12 David gabia be: “Ðe Keilatɔwo atsɔ nye ŋutɔ kple nye amewo ade Saul sia?” Yehowa ɖo eŋu be: “Woatsɔ mi ade esi.” 13 Enumake David kple eƒe ame siwo anɔ ŋutsu alafa ade+ la dzo le Keila henɔ yiyim ko, womenya afi si tututu yim wole o. Esi wova gblɔ na Saul be David si dzo le Keila la, megaxa ho o. 14 David nɔ gbea dzi le teƒe siwo yiyi sesẽ, eye wònɔ tonuto la me le Zif gbedzi.+ Eye Saul dii ɣeawokatãɣi,+ gake Yehowa metsɔe de asi nɛ o. 15 Eye David nya be* Saul le tsatsam le ye* dim be yeawu esime David nɔ Hores le Zif gbedzi. 16 Yonatan, Saul vi yi David gbɔ le Hores be yeado ŋusẽe* be wòaɖo ŋu ɖe Yehowa ŋu.+ 17 Eye wògblɔ nɛ be: “Mègavɔ̃ o, elabena fofonye Saul ƒe asi matu wò o, eye wò la, àzu fia ɖe Israel dzi,+ ke nye la manye evelia anɔ ŋuwò; fofonye Saul hã nyae alea.”+ 18 Eye wo ame evea wobla nu+ le Yehowa ŋkume, eye David tsi Hores, ke Yonatan ya dzo yi aƒe me. 19 Emegbe Zif ŋutsuwo yi Saul gbɔ le Gibea+ ɖagblɔ nɛ be: “David va be ɖe mía gbɔ+ le teƒe siwo yiyi sesẽ le Hores,+ le Hakila+ togbɛ la dzi, le Yesimon*+ ƒe anyiehe.* 20 Eya ta Oo fia, ɣesiaɣi si nèdi* be yeava la, va, eye míatsɔe ade asi na fia la.”+ 21 Eye Saul gblɔ be: “Yehowa neyra mi, elabena mienyo dɔme nam. 22 Meɖe kuku, migayi ɖadii tsitotsito, ne miakpɔ teƒe si tututu wòle kple ame si kpɔe le afi ma, elabena wogblɔ nam be edze aye ŋutɔ. 23 Eye midze agbagba mianya afi siwo katã wòbena ɖo, eye miatrɔ ava gbɔnye ava ɖo kpe edzi nam. Mayi kpli mi; eye ne ele anyigba la dzi la, ekema nye hã madii tsitotsito le Yuda ƒe ame akpeakpewo* katã dome.” 24 Ale wotso dze Saul ŋgɔ yi Zif,+ esime David kple eƒe amewo le Maon+ gbedzi le Araba,+ le Yesimon ƒe anyiehe. 25 Emegbe Saul kple eŋumewo va edi ge.+ Esi wogblɔe na David la, enumake eɖi yi agakpe+ la gbɔ henɔ Maon gbedzi. Esi Saul see la, eti David yome yi Maon gbedzi. 26 Esi Saul va to la ƒe akpa ɖeka la, David kple eƒe amewo hã le to la ƒe akpa kemɛ. Eya ta David wɔ kaba be yeasi+ le Saul nu, le ɣeyiɣi sia me la, Saul kple eƒe amewo ɖe to ɖe David kple eƒe amewo be yewoalé wo.+ 27 Kasia dɔla aɖe va Saul gbɔ va gblɔ be: “Va kaba, elabena Filistitɔwo va ƒo ɖe anyigba la dzi!” 28 Enumake Saul gbugbɔ le David yome,+ eye wòyi ɖakpe aʋa kple Filistitɔwo. Esia tae woyɔ teƒe ma be Kaklãgakpe. 29 Eye David dze mɔ tso afi ma yi ɖanɔ teƒe siwo yiyi sesẽ le En-Gedi.+\n^ Agate ŋu afia, “anyigbatɔwo.”\n^ Agate ŋu afia, “nɔ vɔvɔ̃m elabena.”\n^ Alo, “yeƒe luʋɔ.”\n^ Egɔmeɖeɖe tẽe, “yeado ŋusẽ eƒe alɔ.”\n^ Agate ŋu afia, “gbegbe; gbedadaƒo.”\n^ Egɔmeɖeɖe tẽe, “ɖusikpa dzi.”\n^ Alo, “wò luʋɔ di.”\n^ Alo, “hlɔ̃wo.”


Marko 3 | Biblia Le Internet Dzi | Xexe Yeye Gɔmeɖeɖe\nEda gbe le ŋutsu aɖe si titi lé asi na la ŋu (1-6)\nAmeha gã aɖe ƒo ƒu ɖe ƒuta (7-12)\nApostolowo wuieveawo (13-19)\nBusunyagbɔgblɔ ɖe gbɔgbɔ kɔkɔea ŋu (20-30)\nYesu dada kple nɔviaŋutsuwo (31-35)\n3 Yesu gayi ƒuƒoƒe aɖe, eye ame aɖe si titi* lé asi na la le afi ma.+ 2 Eye Farisitɔwo le ŋku lém ɖe eŋu tututu be yewoakpɔe ɖa be ada gbe le amea ŋu le Sabat dzi hã, ne yewoatsɔ nya ɖe eŋu. 3 Egblɔ na ame si titi* lé asi na la be: “Tso nàva titina.” 4 Ebia wo be: “Ðe se ɖe mɔ be woawɔ nu nyui alo awɔ nu vɔ̃ɖi le Sabat dzia? Be woaɖe agbe* loo alo awu amea?”+ Ke wozi kpi. 5 Esi wòtsa ŋku le wo dzi godoo kple dziku hexa nu vevie le woƒe dzimesesẽ+ la ŋuti vɔ la, egblɔ na amea be: “Mlo asi.” Eye wòmloe, eye eƒe asi la ɖɔ ɖo. 6 Ale Farisitɔwo do go, eye enumake wo kple Herodes habɔbɔ+ me nɔlawo wode adaŋu ɖe eŋu, ne woawui. 7 Ke Yesu kple eƒe nusrɔ̃lawo dzo le afi ma yi ƒuta, eye ameha gã aɖe tso Galilea kple Yudea kplɔ wo ɖo.+ 8 Eye ame gbogbo siwo hã se nu geɖe siwo wɔm wòle la tso Yerusalem, Idumea kple Yordan godo kpakple Tiro kple Sidon nutowo me va egbɔ. 9 Eye wògblɔ na eƒe nusrɔ̃lawo be woadi tɔdziʋu sue aɖe ada ɖi na ye, ale be ameha la nagamimi ye ɖo o. 10 Esi wòda dɔ na ame geɖewo ta la, ame siwo katã ŋu dɔléle sesẽwo le la ƒo zi ɖe eŋu be yewoaka asi eŋu.+ 11 Eye ɣesiaɣi si gbɔgbɔ makɔmakɔwo+ gɔ̃ hã kpɔe la, wotsyɔa mo anyi ɖe eŋkume, eye wodoa ɣli gblɔna be: “Wòe nye Mawu ƒe Vi la.”+ 12 Ke zi geɖe la, edea se na wo vevie be woagana woadze si ye o.+ 13 Eyi to aɖe dzi, eye wòyɔ ame siwo wòdi+ la wova egbɔ.+ 14 Eye wòɖo ƒuƒoƒo aɖe si me ame wuieve le, ena ŋkɔ wo be apostolowo, ame siwo anɔ eŋu, siwo wòadɔ woaɖaɖe gbeƒã, 15 eye ŋusẽ nanɔ wo si ne woanya gbɔgbɔ vɔ̃wo ado goe.+ 16 Ame wuieve siwo le ƒuƒoƒo+ si wòɖo la me woe nye Simon, si wòna ŋkɔe be Petro,+ 17 Yakobo, Zebedeo vi la, kple Yohanes, Yakobo nɔvi la (ena ŋkɔ ame siawo hã be Boanerges, si gɔmee nye “Dziɖegbeviwo”),+ 18 Andrea, Filipo, Bartolomeo, Mateo, Toma, Yakobo, Alfeo vi la, Tadeo, Simon Veviedola la, 19 kple Yuda Iskariot, ame si va dee asi emegbe. Azɔ Yesu yi aƒe aɖe me, 20 eye ameha aɖe gaƒo ƒu ake, ale be eya kple eƒe nusrɔ̃lawo mete ŋu ɖu nu gɔ̃ hã o. 21 Ke esi eƒe ƒometɔwo see la, woyi be yewoaɖalée, elabena wole gbɔgblɔm be: “Eƒe tagbɔ le gbegblẽm.”+ 22 Agbalẽfiala siwo tso Yerusalem va hã le gbɔgblɔm be: “Beelzebul* le eme, eye gbɔgbɔ vɔ̃wo ƒe fia dzie wòtona nyaa gbɔgbɔ vɔ̃wo.”+ 23 Eye esi wòyɔ wo va eɖokui gbɔ la, eƒo nu na wo le lododowo me be: “Aleke Satana ate ŋu anya Satana ado goe? 24 Ne fiaɖuƒe aɖe ma ɖe eɖokui ŋu la, fiaɖuƒe ma mate ŋu ali ke o,+ 25 eye ne aƒe aɖe ma ɖe eɖokui ŋu la, aƒe ma mate ŋu ali ke o. 26 Nenema kee ne Satana tsi tsitre ɖe eɖokui ŋuti, eye wòma la, mate ŋu anɔ te o, ke boŋ eƒe nuwuwue nye ema ɖo. 27 Le nyateƒe me la, ame aɖeke mate ŋu age ɖe ŋusẽtɔ aɖe ƒe aƒe me afi eƒe nuwo o, negbe ɖeko wòabla ŋusẽtɔ la gbã hafi ate ŋu aha eƒe aƒe la. 28 Vavãe, mele egblɔm na mi be, Mawu atsɔ nu sia nu ake amegbetɔviwo, eɖanye nu vɔ̃ ka kee wowɔ alo busunya ka kee wogblɔ o. 29 Gake ame si gblɔa busunya ɖe gbɔgbɔ kɔkɔea ŋu la, womatsɔe akee gbeɖegbeɖe o,+ ke boŋ eɖi nu vɔ̃ mavɔmavɔ ƒe fɔ.”+ 30 Yesu gblɔ esia, elabena wole gbɔgblɔm be: “Gbɔgbɔ makɔmakɔ le eme.”+ 31 Eye dadaa kple nɔviaŋutsuwo+ va tɔ ɖe xexe, eye wodɔ ame ɖo ɖe egbɔ be woayɔe vɛ.+ 32 Ɣemaɣi la, ameha aɖe nɔ anyi ƒo xlãe, eye wogblɔ nɛ be: “Kpɔ ɖa! Dawò kple nɔviwòwo le xexe le diwòm.”+ 33 Ke eɖo eŋu na wo be: “Ame kawoe nye danye kple nɔvinyewo?” 34 Ekpɔ ame siwo nɔ anyi ƒo xlãe la godoo va kpe, eye wògblɔ be: “Mikpɔ ɖa, danye kple nɔvinyewoe nye esi!+ 35 Ame sia ame si wɔa Mawu ƒe lɔlɔ̃nu la, eyae nye nɔvinyeŋutsu kple nɔvinyenyɔnu kpakple danye.”+\n^ Alo, “siti.”


Paulo Nɔ Tɔdziʋu Me Wòva Gbã Le Malta Ƒukpoa Dzi | Biblia Me Ŋutinya\nKPƆ ɖa! ʋu la ɖo xaxa me! Ele gbagbãm kakɛkakɛ! Èkpɔ amesiwo ti kpo dze tsia me la? Ame aɖewo ɖi go ɖe ƒua ta xoxo. Paulo ye nye ma? Na míakpɔ nusi le dzɔdzɔm ɖe edzi la ɖa.\nÐo ŋku edzi be wode Paulo gaxɔ me hena ƒe eve le Kaisarea. Emegbe eya kple ame bubu aɖewo ɖo tɔdziʋu hedze mɔ yina Roma. Esi woto Kreta-ƒukpo ŋuti la, ahom sesẽ aɖe kpe wo. Ya la nu sẽ ale gbegbe be ameawo mete ŋu ɖo kuɖɔ na ʋu la o. Womekpɔ ɣe ŋuti le ŋkeke me kaka woayi ɣletiviwo kpɔ ge le zã me hã o. Mlɔeba le ŋkeke geɖe megbe la, ʋua me tɔwo bu mɔkpɔkpɔ be yewomele agbe tsi ge o.\nTete Paulo tsi tre hegblɔ be: ‘Mia dometɔ aɖeke maku o; ʋu la koe agbã. Elabena le eto ƒe zã me la, mawudɔla va gblɔ nam be: “Mègavɔ̃ o, Paulo! Ele na wò be nàtsi tre ɖe Roma-dziɖula Kaisaro ŋku me. Eye Mawu aɖe amesiwo katã ɖo ʋua kpli wò la.”’\nEsi ahom la dze egɔme ŋkeke 14 lia megbe ƒe zãtitina la, ʋua me tɔwo kpɔ be tsi la le miemiem! Esi wonɔ vɔvɔ̃m be yewoƒe ʋua akli agakpe aɖewo le zã me ahagbã ta la, woɖiɖi woƒe sekewo ɖe tsia me. Esi ŋu ke la, wokpɔ ʋudzeƒe aɖe. Woɖo be yewoaku ʋua ayi ƒutae.\nKe esi wole ƒua ta ɖom la, ʋu la si ke aɖe, eye wòtsi afima. Tete ƒutsotsoeawo te ƒoƒo ɖe eŋu, eye ʋu la dze gbagbã gɔme kakɛkakɛ. Aʋafia, si le wo nu la gblɔ be: ‘Mi amesiwo nya tsiƒuƒu la, miti kpo dze tsia me miaƒu tsia ayi gota. Mi ame mamlɛawo midze tsia me kplɔ wo ɖo, eye miaku ɖe ʋua ƒe kakɛ aɖewo ŋu.’ Wowɔ nenema. Eye ame 276, siwo katã le ʋua me la ɖo ƒuta dedie abe alesi mawudɔla la do ŋugbee ene.\nƑukpo la ŋkɔe nye Melite. Ameawo nye dɔmenyotɔwo, eyata wolé be na amesiwo do le ʋua me la. Esi xexeame kɔ nyuie la, wona Paulo ɖo ʋu bubu yi Roma.\nDɔwɔwɔwo 27:1-44; 28:1-14.


1 Samuel 27 | Biblia Le Internet Dzi | Xexe Yeye Gɔmeɖeɖe\nFilistitɔwo tsɔ Ziklag na David (1-12)\n27 Ke David gblɔ le eƒe dzi me be: “Mele Saul ƒe asi me tsi ge gbe ɖeka. Nu nyuitɔ si mawɔe nye be masi+ ayi Filistitɔwo ƒe anyigba dzi; ekema Saul magadim le Israel-nyigba blibo la dzi azɔ o,+ eye mado le esi me.” 2 Ale David kple ŋutsu alafa ade+ siwo le eŋu la dze mɔ yi Akis,+ Maok vi si nye Gat-fia la gbɔ. 3 Eye David nɔ Akis gbɔ le Gat, eya kple eƒe amewo, ame sia ame kple eƒemetɔwo. David kple srɔ̃a eveawo, siwo nye Ahinoam+ si tso Yezreel, kple Abigail,+ Karmel nyɔnu la, si nye Nabal ƒe ahosi. 4 Emegbe wova gblɔ na Saul be David si yi Gat, eya ta megadii azɔ o.+ 5 Eye David gblɔ na Akis be: “Ne ève nunye la, ekema na woana teƒem ɖe anyigba la ƒe duviwo dometɔ ɖeka me, ne manɔ afi ma. Nu ka tae wò subɔvi anɔ fiadua me kpli wò?” 6 Eya ta Akis tsɔ Ziklag+ nɛ gbe ma gbe. Esia tae Ziklag zu Yuda-fiawo tɔ va se ɖe egbe sia. 7 Ɣeyiɣi didi si* David nɔ Filistitɔwo ƒe anyigba dzi la le ƒe ɖeka kple ɣleti ene.+ 8 Eye David kple eƒe amewo yina ɖadzea Gesurtɔwo+ kple Girzitɔwo kpakple Amalektɔwo+ dzi, elabena wonɔ anyigba si tso Telam va ɖo Sur+ ɖado ɖe keke Egipte-nyigba dzi ke la dzi. 9 Ne David yi ɖadze duawo dzi la, megblẽa ŋutsu alo nyɔnu aɖeke ɖe agbe o,+ eye wòtsɔa alẽwo, nyiwo, tedziwo, kposɔwo kple nudodowo gbɔna vaa Akis gbɔ. 10 Eye Akis bianɛ be: “Afi ka mieyi ɖadze amewo dzi le egbea?” David ɖoa eŋu be: “Yuda ƒe anyiehe,*+ alo Yerameltɔwo+ ƒe anyiehe alo Kenitɔwo+ ƒe anyiehe.” 11 David menaa ŋutsu alo nyɔnu aɖeke tsia agbe, ne wòakplɔ ava Gat o, elabena egblɔ be: “Ne woagaƒo nu le mía ŋu agblɔ be: ‘Ale kple ale David wɔ’ o.” (Aleae wòwɔ le ŋkeke siwo katã me wònɔ Filistitɔwo ƒe anyigba dzi.) 12 Eya ta Akis xɔ David dzi se, eye wògblɔ na eɖokui be: ‘Ele ʋeʋẽm ɖe eƒe dukɔ Israel, azu nye subɔvi ɖaa.’\n^ Egɔmeɖeɖe tẽe, “ŋkeke siwo.”